Senarai Terbaru 27 Program Penipuan Wang Dalam Pantauan Pihak Polis

Topik Multi Level Marketing (MLM) atau program penipuan wang yang membabitkan kerugian ratusan ribu ringgit adalah berita biasa yang kita dengar setiap tahun. Selepas satu program tumpas, ada sahaja program baru yang akan muncul. Nama programnya mungkin berbeza, tapi modus operandinya hampir sama.

Walaupun kes penipuan wang ini biasanya diuar-uarkan di televisyen dan media sosial, setiap tahun ada sahaja yang akan menjadi mangsa. Tidak kira golongan muda yang celik IT ataupun golongan tua di kampung-kampung yang jauh daripada info semasa, program-program penipuan dan scam ini bijak mengaburi bakal peserta dengan menjanjikan pulangan yang lumayan daripada pelaburan yang dibuat.

Bagi yang kesempitan wang dan terdesak, sudah tentu program seperti ini dilihat sebagai jalan pintas bagi keluar daripada kemelut yang dihadapi. Berikut merupakan senarai terbaru 27 program yang disyaki mempunyai ciri-ciri penipuan wang. Senarai ini dikeluarkan oleh pihak polis berdasarkan laporan-laporan yang telah dibuat oleh mangsa.

Berikut merupakan jumlah laporan yang diterima polis, anggaran mangsa terlibat dan anggaran kerugian yang dialami.

Pada awalnya, kemunculan program MLM dan scam di Malaysia bersifat umum. Kebanyakannya hanya mengajak mangsa melabur dalam perniagaan mereka dan menjanjikan keuntungan berlipat-lipat kali ganda.

Walaupun tidak jelas barang yang diniagakan, setiap peserta dijanjikan keuntungan tertentu. Bagi yang sudah melabur, mereka dipaksa pula mencari downline sekiranya mahu kaya seperti leader mereka.

Daripada senarai terbaru yang dikeluarkan ini, didapati program-progam penipuan wang ini juga boleh dikatakan kreatif kerana bijak mengambil kesempatan memperkenalkan program berdasarkan isu-isu semasa. Sebagai contoh, beberapa tahun kebelakangan lepas, ramai orang mula melabur dalam emas kerana dikatakan harga emas lebih kukuh dan lebih menguntungkan. Maka, lahirlah program-program seperti Pelaburan Emas Tok Belagak dan Pelaburan Emas Pegasus Bullion.

Kini, isu harga rumah yang terlalu mahal sedang hangat diperkatakan. Maka, lahirlah program seperti DBI Properties dan program lain seumpamanya yang menawarkan rumah pada harga yang tidak masuk akal. Kasihan melihat golongan makcik dan pakcik yang sanggup mengeluarkan wang simpanan untuk melabur dalam program seperti ini kerana mahu membeli rumah tetapi tidak mendapat apa yang diimpikan.

Selain itu juga, sejak kebelakangan ini isu cryptocurrency sering diperkatakan di media masa. Maka lahirlah program berasaskan pelaburan cryptocurrency ini seperti Bit Coin - Bit Kingdom dan Bit Coin - Al Mubin Agarwood.

1. Too good to be true - Gunakan logik fikiran anda. Sekiranya sesuatu pelaburan itu menjanjikan keuntungan yang tidak masuk akal serta hanya perkara yang indah-indah sahaja, maka elakkan.

2. Menjanjikan keuntungan semata-mata - Tiada pelaburan di dunia ini yang tidak mempunyai risiko. Apabila terdapatnya risiko, maka terdapat kebarangkalian pelaburan tersebut akan mencatatkan kerugian. Sekiranya ada program yang menjanjikan keuntungan wang atau peratusan tertentu dan tiada kerugian, elakkan.

3. Pencarian Downline - Setiap perniagaan mencatatkan keuntungan melalui jualanan barangan atau servis yang ditawarkan. Sekiranya program tersebut mewajibkan anda mencari downline sekiranya hendak untung, ianya adalah program MLM. Elakkan.


Debunk : Benarkah Dashboard Kereta Panas Boleh Sebabkan Kanser?

Penulisan ini ditulis Dr Suhazeli Abdullah, seorang Pakar Perubatan Keluarga, di laman Facebook beliau dan pihak iluminasi telah mendapat kebenaran mengulang siar penulisan ini untuk manfaat bersama.

Tulisan yang mengaitkan gas benzene dengan kanser telah disebarkan dalam media maya sejak tahun 2009. Tulisan asal dalam bahasa inggeris, kemudian diterjemah ke bahasa melayu bagi menakutkan masyarakat.

Versi bahasa inggeris tidak menyatakan doktor mana yang mengeluarkan kenyataan, tetapi versi Melayu diletakkan Dr Syed Badar Hussain, Pakar Neurologi Atlanta. Pelik juga pakar neurologi menulis mengenai kanser akibat gas benzene. Entah wujud atau tidak doktor pakar yang bernama sedemikian di Atlanta.

Andaian yang dikemukakan oleh penulis asal amat lemah kerana hanya merujuk kepada gas benzene semata-mata tanpa melihat kepada kajian dan kenyataan rasmi dari pihak yang berwibawa.

Gas Benzene banyak digunakan dalam industri petroleum dan pembuatan kasut. Beberapa kajian telah dijalankan bagi mengenalpasti hubungkait antara gas benzene dengan kanser dikalangan para pekerja yang terlibat terus dalam industri berkenaan.

Terdapat bukti kajian yang menyatakan para pekerja kilang berkenaan mempunyai risiko mengidap kanser. Kanser yang dikenal pasti adalah Lukemia (kanser darah), khususnya Acute Myeloid Leukemia (AML). Lukemia jenis lain setakat ini masih tidak dibuktikan berpunca dari gas benzene.

Begitu juga dengan kanser selain dari kanser darah yang dinyatakan di atas, tiada bukti pun.

Badan keselamatan dan kesihatan pekerjaan menghadkan pendedahan kepada gas ini tidak melebihi 0.32 mg / meterpadu / sehari dan pendedahan jangka pendek tidak melebihi 3.2 mg / meterpadu (selama 15 minit). Unit yang digunakan adalah meterpadu atau kakipadu bukannya kaki persegi seperti yang ditulis dalam artikel tersebut.

Pun begitu beberapa kajian telah dijalankan untuk mengetahui paras benzene yang terdapat dalam kereta yang terdedah panas terik. Kajian Jerman, Korea Selatan, dan Amerika mendapati jumlah gas benzene hanya antara 0.013 hingga 0.560 mg/meterpadu.

Jumlah ini masih dikira selamat. Kajian sama juga mendapati kereta baru lebih tinggi parasnya dari kereta lama. Tetapi jumlah tersebut itu pun masih dibawah paras bahaya.

Justeru, tidak perlu bimbang dengan jumlah tersebut. Andaikata anda berhati-hati dalam menjaga kesihatan dalam udara kereta tiada menjadi masalah untuk membuka tingkap atau menggunakan mode udara luar semasa menggunakan penyaman udara kereta.

Sebagai pengetahuan, benzene yang tercerna hasil dari pembakaran rokok lebih tinggi dan terbukti menyebabkan kanser berbanding dengan benzene dari dashboard kereta.


Lelaki Ini Dedahkan Bagaimana Kerajaan USA Mengintip Anda

Kerajaan Amerika Syarikat (USA) telah lama mengintip semua manusia di seluruh bumi ini. Pada tahun 2013, lelaki ini dikenali sebagai Edward Snowden telah mendedahkan rahsia USA selama ini.

Beliau merupakan seorang yang professional dalam bidang komputer dan pernah bekerja Central Intelligence Agency (CIA) dan National Security Agency (NSA) di mana kedua-dua agensi ini merupakan agensi perisikan dan sekuriti bagi kerajaan USA.

CIA dan NSA merupakan agensi yang sama seperti Federal Bureuau of Investigation (FBI) berlindung di sebalik kerajaan USA. Beliau rasa bersalah setelah bekerja dengan agensi NSA setelah mengetahui apa yang dilakukan selama ini oleh NSA.

Penulis ingin berkongsi perjalanan hidup Snowden sehingga beliau mendapat maklumat tentang rahsia Amerika Syarikat dan apa isi maklumat tersebut

Beliau ingin untuk menjadi tentera dan berhasrat untuk berperang dalam perang Iraq kerana merasakan manusia perlu bebas dari penjajah. Beliau dinamakan dalam Pasukan Khas untuk Tentera Simpanan USA setelah menjalani latihan.

Snowden terpaksa melupakan hasratnya setelah kedua-dua kakinya patah pada tahun 2004 ketika menjalani latihan. Beliau terpaksa menukar haluan dan setahun kemudian bekerja sebagai pakar sekuriti di Universiti Maryland iaitu pusat penyelidikan yang ditaja NSA.

Kerana rasa cinta terhadap negaranya, beliau memilih untuk bekerja dengan CIA supaya dapat menabur jasa semula kepada USA. Pada tahun 2007, beliau dihantar ke Geneva, Switzerland sebagai diplomat secara sembunyi untuk memastikan sekuriti rangkaian komputer berada di tahap yang tinggi.

Snowden mendapat passport diplomatik yang memastikan beliau mendapat imuniti semasa berada di negara lain. Selain itu, semasa di Geneva, beliau juga dianggap pakar dalam bahagian sekuriti siber dan teknikal. Beliau terus bekerja di bawah CIA sebelum berhenti pada tahun 2009

Pada tahun 2009, beliau bekerja di bawah NSA khususnya bersama Dell kerana mendapat subkontrak bersama syarikat komputer tersebut. Beliau ditugaskan untuk menguruskan sistem komputer untuk pelbagai agensi kerajaan ditempatkan di fasiliti NSA di Pangkalan Tentera Yokota berdekatan Tokyo.

2 tahun kemudian, beliau pulang ke Maryland dan ditugaskan sebagai ahli teknologi utama untuk akaun CIA bagi Dell. Pada tahun 2012 beliau ditukarkan ke Hawaii mendapat tugas sebagai ahli teknologi dalam menguruskan perkongsian maklumat NSA.

Setelah setahun bekerja di Pusat Operasi Serantau NSA, beliau mendapat maklumat yang tidak pernah disangkakan dimiliki oleh kerajaan USA.

Semasa bekerja, beliau didedahkan dengan informasi bahawa kerajaan USA dapat mengakses kesemua maklumat melalui pangkalan data "PRISM" termasuk akaun e-mel, Facebook, Twitter dan bermacam-macam lagi.

Mesej anda bersama rakan di Facebook atau e-mel yang anda hantar kepada bos boleh diakses oleh NSA. NSA dapat mengakses kerana mereka boleh menggodam komputer dan telefon anda tanpa anda sedari.

Dalam filem "Snowden", ditunjukkan bagaimana kamera laptop anda dapat menunjukkan video secara langsung tentang apa anda tengah lakukan sekarang ini. Kamera laptop milik Snowden ditutupnya menggunakan pita pelekat supaya NSA tidak dapat mengintip.

Filem Snowden yang dilakonkan oleh Joseph Gordon Levitt pada tahun 2016

Snowden memasukkan dokumen-dokumen NSA ini ke dalam pendrive sebelum menyeludup maklumat ini ke luar dari pangkalan operasi mereka.

Sesudah selesai, beliau menghubungi wartawan New York Times  untuk melaporkan maklumat ini ke seluruh dunia. Beliau berjumpa dengan 3 wartawan New York Times di Hong Kong

Wartawan bernama James Risen melaporkan bahawa keputusan Snowden untuk mendedahkan maklumat ini dibuat sejak beliau berada di Geneva lagi. Pada tahun 2012, beliau pernah menghubungi wartawan The Guardian untuk mendedahkan rahsia tetapi kerana banyak masalah yang dihadapi, ia tidak berjaya.

Sejurus beliau mendedahkan maklumat itu, beliau lari ke Rusia untuk mendapat perlindungan. Beliau tidak dapat masuk ke Rusia hampir sebulan tersekat di lapangan terbang Rusia setelah menaiki kapal terbang dari Hong Kong

Setelah hampir sebulan tersekat, beliau akhirnya dapat masuk ke Rusia. Beliau mendapat perlindungan di Rusia dan boleh tinggal di Rusia sehingga tahun 2020.


Ini 7 Sebab Anda Patut Beli iPhone 8 Berbanding iPhone X

Apple baru sahaja mengumumkan pelancaran 3 produk iPhone yang baru pada bulan lepas, iaitu iPhone 8, iPhone 8 Plus dan juga iPhone X.

Tidak lama kesemua iPhone ini akan masuk ke pasaran Malaysia. Sudah pasti ramai di antara kita yang tidak sabar untuk merebut gajet ini dan menjadi yang pertama di Malaysia untuk memilikinya.

Namun, persoalannya, iPhone yang manakah patut anda beli? Jawapannya terpulang kepada kemampuan dan kemahuan anda.

Di sini penulis ingin berkongsi 6 sebab kenapa anda patut beli iPhone 8 berbanding iPhone X.

Ini adalah antara sebab utama mengapa anda perlu pertimbangkan pemilihan antara kedua-dua iphone ini, kerana keduanya mempunyai fungsi keseluruhan yang lebih kurang sama.

iPhone 8 & iPhone X dikuasakan oleh teknologi baru Apple iaitu A11 Bionic Chip, sebuah enjin saraf (Neural Engine) dan M11 motion ko-prosesor. Satu-satunya perbezaan adalah cara penggunaan teknologi-teknologi ini oleh kedua-dua iPhone. iPhone X menggunakan cip A11 dan enjin saraf bagi sistem pengesanan ID muka, yang mana tidak terdapat pada iPhone 8.

Disebabkan kedua iPhone ini menggunakan iOS 11, bermaksud anda akan mendapat applikasi dan ekosistem yang sama pada iPhone 8 dan iPhone X.

Sejak iPhone 5S diumumkan pada tahun 2013, Touch ID telah mengubah cara kita menggunakan iPhone, dari segi penyimpanan kata laluan sehingga kepada pengunaan cap jari bagi membuat pembayaran melalui Apple Pay.

Apple telah mengeluarkan kenyataan yang berani berkenaan Face ID pada iPhone X, bahawa ia tidak mudah terdedah kepada penipuan, selain berfungsi di dalam gelap, dan boleh mengesan perubahan pada wajah pengguna (sekiranya anda bela janggut, atau memakai kaca mata, dan sebagainya).

Bagaimanapun, dengan memilih iPhone 8, anda memilih untuk tidak menjadi tikus makmal bagi projek Face ID Apple.

Dari segi fast charging, keduanya mempunyai kebolehan untuk mencapai ciri-ciri ini, dengan syarat melalui keperluan sokongan aksesori tambahan. Jadi, tiada perbezaan dari segi kemudahan untuk mengecaj kedua gajet ini.

Kedua-dua iPhone ini memerlukan sokongan Qi Wireless Charger untuk fast charging tanpa wayar. Perbelanjaan tambahan yang diperlukan untuk membeli alat ini perlu dipertimbangkan apabila ingin memilih antara iPhone 8 dan iPhone X.

Sekiranya anda seorang yang meminati bidang fotografi, anda pasti tahu persamaan kamera belakang kedua-dua iPhone ini. iPhone 8 juga boleh menangkap gambar yang berkualiti dan menarik seperti iPhone X.

Perbezaan ketara antara iPhone 8 (Plus) dan iPhone X adalah penstabilan imej optik (OIS) untuk lensa wide-angle dan telefoto, imej yang lebih sharp, terutamanya dalam keadaan yang kurang pencahayaan.

Hanya iPhone X mempunyai ciri-ciri OIS bagi semua kelebihan yang disebut di atas. iPhone 8 (Plus) turut mempunyai OIS namun hanya untuk lensa wide-angle.

Di atas kertas, kamera FaceTime HD iPhone 8 mempunyai fungsi yang sama seperti kamera depan iPhone yang bersistemkan kamera TrueDepth. Kesemua iPhone ini boleh mengambil gambar dengan 7 megapiksel, dengan aperture f/2.2, dan video filem pada 1080p.

Perbezaan ketara adalah ciri-ciri tambahan yang eksklusif pada software iPhone X, iaitu Mod Portret pada kamera depan (dan juga belakang), dan Pencahayaan Potret yang membolehkan anda membuang background ketika berselfie bagi impak yang lebih dramatik.

Selain itu, terdapat juga Animoji pada iPhone X, yang membolehkan anda menghantar emojis kepada rakan-rakan anda yang mimik ekspresi wajah anda, dengan suara anda sekali.

Sistem kamera TrueDepth pada iPhone X menjadi punca iPhone tampak lebih hodoh dengan lekukan pada bahagian atas iPhone versi ini. Malangnya, sistem kamera ini diletakkan pada bahagian lekuk tersebut.

Lekukan yang sama tiada pada iPhone 8, membuatkan permukaan skrin tampak lebih luas, licin dan bergaya. Untunglah!

Harga jual iPhone 8 (& iPhone 8 Plus) adalah lebih murah berbanding iPhone X. Harga iPhone 8 bermula pada lebih kurang RM2999 (USD$699), iPhone 8 Plus pada harga RM3389 (USD$799) dan iPhone X pada harga RM4229 (USD$999).

Anda boleh melakukan matematik mudah. Anda boleh berjimat sebanyak sehingga lebih kurang RM1200 sekiranya anda membeli iPhone 8 (& iPhone 8 Plus) berbanding iPhone X, dengan ciri-ciri yang hampir sama.

Namun, sekiranya harga tidak menjadi masalah, dan anda inginkan yang terbaik untuk diri anda, tidak salah anda membeli iPhone X.

Untuk membuat perbandingan yang lebih ketara dari segi teknikal antara iPhone 8, iPhone 8 Plus & iPhone X, sila KLIK SINI.


Los Zetas - Kartel Dadah Paling Dahsyat Di Mexico

Mungkin ramai yang mengenali nama "Medellin Cartel", iaitu sebuah organisasi jenayah menghasilkan dan menyeludup dadah paling besar di dunia satu ketika dahulu yang diketuai oleh Pablo Emilio Escobar Gaviria. Namun, kini ia hanya menjadi sejarah.

Dan ketika ini, muncul lagi satu kuasa besar kartel dadah yang diberi nama Los Zetas, yang dilihat semakin berkuasa dan mengatasi kartel Sinaloa yang merupakan kartel dadah terbesar di Mexico.

iluminasi.com ingin berkongsi 9 fakta dahsyat mengenai kartel dadah paling ganas di Mexico ketika ini.

Los Zetas merupakan kumpulan yang ditubuhkan oleh bekas tentera Mexico. Ia bermula sebagai cawangan penguatkuasaan Kartel Teluk Mexico yang dianggotai oleh 34 tentera Pasukan Khas Mexico. Kumpulan ini diambil alih oleh Osiel Cardenas Guillen ketika sedang bergelut dengan perang teluk yang sangat dahsyat.

Cardenas kemudiannya mengupah seorang pesara tentera Mexico sebagai pengawal keselamatannya bagi memastikan dirinya terjaga, yang kemudiannya meminta 30 daripada 34 tentera tersebut untuk menubuhkan sayap tentera upahan Los Zetas. Kumpulan penguatkuasa tersebut akhirnya berpecah dan menjadi kartel dadah yang digelar Los Zetas.

Terdapat banyak organisasi jenayah di dunia ini yang telah memporak-perandakan sesebuah negara, walaupun diketuai oleh mereka yang tidak mempunyai latar belakang seperti tentera. Jadi, cuba bayangkan sendiri apa yang akan berlaku jika organisasi jenayah itu ditubuhkan oleh bekas tentera?

Pengasas organisasi jenayah ini menerima latihan daripada pegawai tentera Amerika Syarikat dan beberapa ahli awal Los Zetas merupakan tentera elit Mexico yang dilatih oleh Kumpulan Angkatan Khas ke-7 Amerika.

Antara latihan yang dilatih adalah cara membaca peta, komunikasi, dan latihan Pasukan Khas termasuklah cara untuk menggunakan senjata berat, mesingan, dan beberapa senjata automatik. Dan mereka yang sepatutnya melindungi negara daripada jenayah, menjadi penjenayah besar. Ini yang membuatkan Los Zetas menjadi sangat bahaya.

Dari segi skala operasi, kartel dadah yang paling besar dan dahsyat adalah Los Zetas, yang beroperasi di lebih daripada separuh kawasan di Mexico. Mereka telah mengatasi Kartel Sinaloa sebagai kartel dadah terbesar di Mexico menjelang hujung tahun 2011, disebabkan oleh keadaan geografi mereka yang lebih baik. Sinaloa beroperasi di 16 negeri manakala Los Zetas di 17 buah negeri daripada 32 negeri di Mexico.

Antara masalah yang paling besar dan membimbangkan adalah tindakan Los Zetas menaja ahli politik. Apa gunanya jika mereka yang patut mentadbir negara, tetapi dikawal seperti patung oleh penjenayah? Masalah dadah tidak akan pernah selesai. Hubungan antara ahli politik dan kartel dadah mula didedahkan sejak tahun 2011. Lebih teruk, bukan sahaja Los Zetas yang berminat mempengaruhi ahli politik, malah ahli politik sendiri juga berminat mendapatkan habuan daripada kartel-kartel dadah.

Bekas gabenor Tamaulipas, Tomas Yarrington dihadapkan ke mahkamah akibat tuduhan pengedaran dadah dan penggubahan wang haram di Amerika Syarikat. Beliau dikatakan mengambil rasuah daripada kartel dadah sebagai pertukaran untuk melindungi organisasi jenayah itu. Jika gabenor Mexico pun boleh dipengaruhi oleh kartel dadah ini, tak mustahil satu hari nanti organisasi jenayah mampu menghasilkan kerajaan sendiri.

Antara dadah yang dihasilkan dan diseludup oleh Los Zetas termasuklah kokain, heroin, methamphetamine, ecstasy, ganja dan banyak lagi. Los Zetas sebelum ini menghasilkan dadah di Mexico atau negara yang tidak maju di mana kerajaan menjadi rakan kongsi atau tak mampu untuk menggugat operasi mereka. Namun mereka telah membawa aktiviti penghasilan dadah ke negara yang lebih membangun dan maju seperti Amerika Starikat.

Ladang ganja bernilai RM8.4 juta dijumpai di Texas pada tahun 2015 dan ia dikaitkan dengan Los Zetas. Mereka juga beroperasi di negara-negara lain, seperti mendapatkan bahan mentah dari Argentina, dan beroperasi di negara Asia, seperti MALAYSIA. Keseluruhan 47 buah negara menjadi tempat operasi Los Zetas termasuklah Colombia, Guatemala dan banyak lagi.

Los Zetas digelar sebagai kartel dadah Mexico paling dashyat dan jahat dalam sejarah. Jika kartel-kartel dadah lain hanya fokus kepada menyeludup dadah, lain pula bagi Los Zetas bagi menjana keuntungan. Los Zetas juga melakukan jenayah seperti menculik dan peras ugut. Seramai 17 orang diculik pada Ogos 2017 oleh Los Zetas dan dibawa ke sebuah rumah, namun ia berjaya dipatahkan kerana mendapat bantuan orang awam.

Los Zetas juga menyeludup imigran masuk ke Amerika Syarikat menggunakan jalan yang sama untuk menyeludup dadah. Mereka kerap menculik dan menahan imigran miskin yang cuba untuk menyeludup masuk ke Amerika Syarikat dengan sendiri, dan jika wang tidak dibayar, mereka akan dibunuh.

Jika musut ketat Los Zetas, MS-13 mempunyai tatu yang menakutkan, tapi tidak dapat mengatasi keganasan mereka. Memang keganasan dan tidak perikemanusiaan sangat sinonim dengan mana-mana kartel dadah, namun Los Zetas lebih dahsyat. Kumpulan ini telah melakukan pembunuhan berama-ramai ke atas 72 imigran yang diculik kerana tidak mahu membayar wang tebusan dan tidak mahu menjadi pembunuh upahan.

Ketua Los Zetas, Miguel Angel Trevino dikatakan telah membunuh 2,000 nyawa dengan tangannya sendiri. Cara yang paling disukai Miguel dalam membunuh adalah dengan memasukkan mangsa ke dalam tong minyak dan dibakar. Miguel juga memaksa imigran Mexico yang ditangkap untuk berlawan sesama sendiri sehingga mati. Bagi mereka yang direkrut sebagai pembunuh, Miguel akan menyelia eksperimen membunuh bagi memastikan pembunuh tersebut mampu melakukan kerja dengan baik.

Bukan sahaja dibantu oleh ahli politik, malah Los Zetas juga mendapat kerjasama dari pihak polis Mexico dalam tindakan melakukan jenayah. Siasatan lanjut ke atas kes pembunuhan 72 imigran yang diculik pada Ogos 2010 dan keputusan mengejutkan dikeluarkan iaitu beberapa anggota polis Mexico membantu Los Zetas dalam melakukan pembunuhan tersebut.

Anggota-anggota polis tersebut mengepung dan menangkap imigran tersebut yang menaiki bas dan menyerahkan mereka kepada Los Zetas. Pihak polis ini juga berpura-pura seperti mengawal sesebuah kawasan daripada kartel dadah dan membiarkan operasi Los Zetas berjalan seperti biasa.

Jaringan komunikasi sangat canggih yang dibina oleh Los Zetas sehingga kini masih belum dapat dipatahkan oleh tentera Mexico. Terdapat dua sebab mengapa tentera Mexico gagal, pertama adalah peralatan radio tersebut sangat mudah untuk digantikan. Kedua adalah Los Zetas bergantung kepada tenaga buruh yang dipaksa dalam membina dan menyelenggara peralatan radio tersebut.

Teknologi ini memberikan kelebihan kepada Los Zetas dan sukar dijejaki.


3 Negeri Yang Mencatatkan Kadar Perceraian Paling Kronik di Malaysia

Kadar perceraian di negara kita pada ketika ini dianggarkan 156 pasangan satu hari atau 6 pasangan dalam satu jam. Menakutkan bukan statistik tersebut?

Apa yang lebih menakutkan, berdasarkan angka-angka sedia ada, diramalkan pada tahun 2020, seramai 15 pasangan akan bercerai dalam satu jam, menjadikan angka perceraian sehari di Malaysia berada pada paras 360 pasangan. Sehari!

Tahukah anda di negeri mana kerap berlaku insiden cerai yang meruntuhkan keluarga?

Menurut laporan yang telah dibentangkan di Parlimen, berlakunya satu konsistensi dalam angka kadar perceraian di Malaysia apabila 3 negeri iaitu Selangor, Sabah dan Johor masing-masing menduduki tiga tangga teratas sejak beberapa tahun kebelakangan ini, dengan pasangan Melayu setiap tahun mencatatkan angka paling tinggi.

Bagaimanapun, apa yang lebih menakutkan adalah kebanyakan pasangan yang bercerai, majoritinya mempunyai usia perkahwinan bawah 5 tahun. Mengapakah fenomena itu berlaku?

Pasti ramai di antara anda yang bercinta dahulu sebelum bercerai tetapi mengapakah hampir 56.2 peratus daripada kes cerai berlaku kerana tiada persefahaman? Bukankah kita diberikan waktu yang cukup untuk mengenali hati budi bakal pasangan kita?

Tidak dinafikan ramai sebenarnya pasangan yang agak terkejut berbezanya cara mereka berkomunikasi dan berhubung ketika sedang belajar mengenal hati budi dan selepas berlangsungnya perkahwinan.

Perubahan di kalangan pasangan selepas berkahwin apabila tanggungjawab mula dirasai satu per satu, kerap kali mengubah nasib pasangan. Ramai lelaki mengambil jalan mudah mahu mengekalkan corak hidup bujang sehinggakan 15.2 peratus kes perceraian berlaku akibat sikap suami yang tidak bertanggungjawab.

Selain itu, masalah isteri curang juga semakin menjadi-jadi apabila mencatatkan 11.8 peratus kes menjadi punca kepada perceraian. Seperti kisah-kisah rumah yang kerap kali kedengaran apabila pasangan lama bertemu kembali sehingga terjebak terlanjur, masalah ini bukanlah satu lagi masalah kecil.

Masalah campur tangan keluarga yang pernah juga dibincangkan oleh kami juga menjadi penyebab utama kepada penambahan statistik perceraian yang kian meruncing.

Jika negara kita diramalkan bakal berhadapan dengan masalah 15 pasangan bercerai dalam satu jam pada tahun 2020, bukankah ini adalah masa yang paling sesuai untuk kita mencari jalan membincangkan punca kenapa masalah ini berlaku, sebelum perkara itu benar-benar menjadi kenyataan?

Sebagai maklumat tambahan, kadar perceraian paling tinggi dalam kalangan sektor awam berlaku pada penjawat awam sektor kesihatan awam yang memerlukan komitmen masa yang agak panjang sehingga pasangan terabaikan rumah tangga.


10 Kisah Inspirasi Individu Genius Memulakan Syarikat Ternama Dunia

Syarikat-syarikat sebesar manapun pasti mempunyai permulaan. Mereka tidak wujud secara magik. Di sini penulis ingin berkongsi 10 kisah inspirasi individu-individu genius ini memulakan syarikat yang kini bernilaai jutaan dollar.

Chad Hurley, Steve Chen dan Jawed Karim menjadi sahabat pada tahun 2005 semasa bekerja untuk Paypal. Pada suatu petang, Chad dan Steve telah mengadakan sebuah parti yang mana Jawed tidak dapat hadir.

Dan untuk berkongsi video parti tersebut dengan Jawed dilihat sangat susah. Dari saat ini, bermulalah kelahiran sebuah platfom video yang dinamakan Youtube.

Hari ini, Youtube mempunyai lebih kurang 1 billion pengguna, hampir satu pertiga pengguna internet secara keseluruhannya.

Pada tahun 2008, 2 orang programmers berjaya, Travis Kalanick dan Garrett Camp telah pergi ke sebuah persidangan di Paris dan mereka berasa sangat sukar untuk mendapatkan teksi di sana. Masalah membuatkan manusia berfikir.

Tahun berikutnya, UberCap telah dilancarkan di San Francisco. Ramai selebriti seperti Ashton Kutcher, Edward Norton dan Jay-Z telah menggunakan servis ini, memberikan pemasaran percuma kepada syarikat ini.

Hari ini, Uber menjadi pembekal servis teksi nombor satu di dunia. Uber kemudian mengembangkan operasi dalam taliannya kepada pelbagai servis, termasuklah UberEats.

Kekurangan kasut sneakers di kedai-kedai di Amerika Syarikat (AS) menyebabkan pelari bernama Phil Knight untuk membuat tempahan kasut di Asia dan menjualnya di AS. Pada tahun 1965, beliau menamakan syarikatnya Nike (atas nama Dewi Kemenangan) dan memulakan pengeluarannya sendiri.

Nike kemudiannya memegang 50% market kasut di AS. Pada tahun 1984, Nike Air Jordan telah dicipta khas untuk Michael Jordan yang ketika itu masih belum dikenali. Pemain bola keranjang itu kemudiannya akan membayar denda sebanyak USD$5000 sebelum setiap perlawanan, sebagai satu taktik pemasaran untuk menarik perhatian ramai. Ternyata taktik ini menjadi, dan ia dikenali sebagai live advertising.

Hari ini, Nike menjadi syarikat nombor satu dalam industri sukan.

Beliau pernah menjual kad Krismas, cendawan, berri. Namun, pada usia 17 tahun, seorang budak berbangsa Sweden bernama Ingvar Kamprad telah berjaya mengasaskan IKEA. Nama IKEA diambil daripada perkataan pertama nama, ladang dan kampung beliau.

IKEA, beliau telah berjaya merevolusikan dunia perabutan. Beliau mendapat idea untuk menjual barangan secara berasingan. Beliau kemudianya mengembangkan idea tersebut, menggunakan puzzles sebagai contoh. Pelanggan digalakkan untuk memasang bukan sahaja perabot, tapi rumah mereka juga dengan produk IKEA, menghasilkan berjuta kombinasi menarik rumah dan perabot.

Hari ini, IKEA mempunyai hampir 400 cawangan gudang di seluruh dunia. Ianya bukan sekadar sebuah gudang, tetapi juga taman hiburan.

Kevin Systrom amat meminati bidang fotografi dan sangat obses untuk memulakan sebuah start-up. Selepas tahun ketiga beliau di Stanford University, beliau telah pergi ke Florence, Itali untuk belajar tentang fotografi dan telah diberi sebuah Holga 1982 (kamera klasik). Kamera filem ini mengambil gambar retro berbentuk petak. Hasilnya sangat menarik tanpa perlu apa-apa usaha tambahan oleh seorang jurugambar.

Hal ini telah menjadi sumber inspirasi kepada Systrom untuk membuat sebuah platfom yang akan memberikan servis untuk menghasilkan karya-karya hebat daripada fotografi yang kurang kualitinya. Pada 6 Oktober 2010, Instagram telah dilancarkan di dalam App Store, maka bermulalah era fotografi telefon pintar. Pada tahun 2012, Instagram telah dibeli oleh Facebook dengan bayaran sebanyak USD$ 1billion.

Hari ini, perlukah lagi untuk penulis ceritakan? Tanya diri anda, boleh anda bayangkan hidup anda tanpa Instagram?

Pada tahun 1918, 4 orang Amerika Syarikat (AS) sangat sukakan panggung wayang, mereka adalah adik beradik bernama Harry, Albert, Sam dan Jack Warner. Mereka inilah yang menubuhkan Warner Bros. Harry dan Albert menjaga hal ehwal kewangan, manakala Sam dan Jack mengendalikan pembuatan filem. Studio inilah yang pertama menghasilkan filem bermusik pertama (The Jazz SInger, 1927), filem genre horror berbunyi pertama (The Terror, 1928) dan filem berwarna pertama (On with the Show!, 1929).

Hari ini, kehadiran logo syarikat ini pada permulaan movie membuatkan ramai bersemangat untuk menonton filem di skrin.

Pada tahun 1932, seorang tukang kayu berbangsa Denmark bernama Ole Kirk Christiansen telah bankrap, menjadi duda, dan yang tinggal bersamanya hanyalah 4 orang anak di dalam dakapan beliau.

Untuk memastikan mereka tidak patah semangat dan menggembirakan mereka, beliau mula menghasilkan mainan buat anak-anak beliau. Kemudiannya, ciptaannya diketahui umum dan mendapat permintaan ramai dan beliau mula menjual permainan tersebut.

Beliau menamakan mainannya LEGO, yang diambil daripada perkataan Danish iaitu "leg Godt" yang bermaksud untuk bermain dengan riang ria. Beliau kemudiannya membuka sebuah kedai, dapat mencapai kejayaan di seluruh dunia pada 1954 kerana permintaan yang tinggi.

Hari ini, terdapat mainan, dan terdapat LEGO. Kisah Ole dan bagaimana beliau berjaya menghasilkan brand terkenal di seantero dunia ini telah diadaptasikan kepada sebuah cartoon yang berjudul The LEGO Story.

Pada tahun 1975, seorang tukang jahit berbangsa Sepanyol bernama Amancio Ortega berjalan bersama kekasihnya. Mereka berjalan melepasi sebuah kedai di mana Ortega ternampak jubah mandi yang sangat cantik.

Namun, harganya terlalu mahal, membuatkan beliau berfikir sejenak, mungkin beliau boleh membuat produk yang cantik tapi berpatutan. Kini, rahsia kejayaan Zara terletak di antara fesyen terkini dan menggunakan data yang banyak untuk menjangkakan trend seterusnya yang bakal popular.

Menariknya, skandal antara raja Sepanyol iaitu King Juan Carlos I dan Hugo Chavez (bekas ahli politik Venezuela) pada tahun 2007 turut mempunyai kesan yang positif terhadap perniagaan Ortega. Zara telah mencetak lebih kurang sejuta T-shirts "Why don't you shut up?" kata-kata oleh King Juan terhadap Chavez.

Hari ini, Amancio Ortega berada di kedudukan ke-4 dalam senarai orang paling kaya Forbes.

Pada tahun 1940, Pietro Ferrero mula membuat manisan dalam bakeri kecilnya. Melalui eksperimennya, beliau menjadi terkenal di Itali dan kemudiannya di seluruh dunia.

25 tahun berikutnya, perniagaan beliau diambil alih oleh adiknya, kemudian anak saudara beliau, iaitu Michele. Michele adalah orang yang bertanggungjawab mencipta Kinder Surprise, berinspirasikan tradisi Easter di Itali iaitu untuk membuat manisan dengan kejutan di dalamnya. Jualan pertama Michele habis dalam tempoh masa hanya sejam.

Hari ini, Ferrero diambil alih oleh anak-anak lelaki Michele, yang juga bernama Pietro dan Giovanni. Antara produk Ferrero yang menjadi kegemaran penulis adalah Nutella dan Ferrero Rocher.

Komputer Apple yang pertama telah dikeluarkan pada April Fool 1976 dengan harga USD$666.66. Apa yang kemudiannya terjadi antara pengasas syarikat ini, iaitu Steve Jobs dan Steve Wozniak telah diketahui umum. Tahun 2007 merupakan tahun revolusi bagi Apple, di mana iPhone pertama telah dilancarkan, mengubah dunia telefon pintar. Ketika pelancaran, Steve Jobs berkata sekiranya iPhone menguasai hanya 1% market, ia sudah mencukupi. Sudah tentu beliau tidak akan berhenti di situ.

Hari ini, iPhone memenuhi 15% ruangan market telefon pintar. Jangan bagi penulis tulis pasal MacBooks pula, tak habis nanti.

Mereka-mereka ini sebenarnya bukanlah genius. Namun, mereka ini adalah golongan yang tidak mengenal erti putus asa. Tiada jalan mudah untuk berjaya. Percayalah, anda pun mampu melakukan apa yang mereka lakukan.

Usaha secara berterusan, pedulikan kata orang. Mereka tidak melalui apa yang kita lalui. Sesiapapun boleh berjaya, asalkan usaha ada, mental kuat, berani mencuba sesuatu yang baru walaupun pelik, anda Insyallah akan berjaya.

Jangan lupa mohon doa kedua ibu bapa. Merekalah yang sentiasa mendoakan kebaikan kita, memberi sokongan di kala orang lain skeptikal terhadap kita. Usaha, doa dan tawakkal.


7 Anggota Badan Paling Pelik Pernah Diinsuranskan

Kita biasanya mendengar insurans diambil bagi melindungi kereta, rumah, diri dan juga harta benda. Namun terdapat mereka yang mempunyai barang berharga juga akan mengambil polisi melindunginya, termasuklah anggota badan.

Dan jika anda, apakah anggota badan yang anda lindungi dengan insurans? iluminasi.com ingin berkongi 7 anggota badan yang paling pelik pernah diinsuranskan.

Agak pelik, namun ia benar. Troy Aumua Polamalu adalah seorang atlet American Footbal untuk pasukan Pittsburgh Steelers. Rambut beliau telah diinsuranskan sebanyak RM4.2 juta. Ia dilakukan oleh syarikat shampu, Procter & Gamble, yang mengambil insurans daripada syarikat insurans British iaitu Lloyd. Syarikat syampu itu juga bercakap besar dengan mengatakan bahawa rambut Troy sangat lebat dan tebal dan mampu mengelilingi 100 kali padang bola.

Jika anda mempunyai wang yang banyak dan mata anda juling, pasti anda akan menggunakan wang tersebut untuk melakukan pembedahan mendapatkan mata yang normal. Tetapi berbeza bagi pelawak Ben Turpin. Bagi Ben, mata beliau adalah aset bagi dirinya sebagai seorang pelawak. Beliau yang mempunyai mata juling, telah menginsuranskan organ tersebut sebanyak harga RM420,000.

Dan jika matanya tiba-tiba menjadi normal, wang pampasan akan diberikan kepada penerbit iaitu Mack Sennet.

Siapa tak kenal dengan lagenda bola sepak yang kacak lagi bergaya ini. David Beckham telah mengambil insurans sebanyak RM819 juta untuk kaki dan jari kakinya sebanyak. Dan disebabkan sebahagian besar daripada pendapatannya datang daripada iklan, insurans itu juga meliputi sebarang kecacatan pada tubuh badannya. Nilai ini merupakan nilai insurans paling mahal dalam sejarah dunia sukan.

Egon Ronay, seorang pengkritik makanan dan pemilik restoran, sangat terkenal dengan deria rasanya yang sangat tajam. Beliau adalah seorang yang sangat berpengaruh dalam industri makanan di Great Britain. Dan disebabkan oleh itu, beliau telah mengambil polisi insurans bernilai RM1.05 juta bagi melindungi deria rasanya yang sangat penting baginya, jika berlaku perkara tidak diingini terhadap deria rasanya.

Bagi Merv Hughes, atlet kriket dari Australia, misai adalah perkara paling penting baginya. Ia merupakan "trademark" beliau dan membuatkan seseorang mengenalinya dengan mudah. Misai yang dimilikinya telah diinsuranskan sebanyak RM1.55 juta ketika beliau mewakili Australia dalam sukan itu. Agak-agak Wak Doyok insuranskan ke tak misai dia?

Sebagai seorang pemain gitar profesional yang digelar "god of guitar", anggota badan paling penting bagi Jeff Beck tentulah jarinya. Beliau pernah terhiris jari telunjuknya ketika sedang memotong lobak dan terpaksa dijahit serta berehat selamat 7 minggu daripada bermain gitar.

Ketika itulah Jeff rasa jari-jari beliau harus dilindungi, dan telah mengambil polisi insurans bernilai RM4.2 juta bagi setiap jari tangannya. Jumlah keseluruhan adalah RM42 juta!

Dan berada di kedudukan pertama senarai anggota badan yang paling pelik pernah diinsuranskan jatuh kepada penyanyi lagenda Bruce Springsteen. Bruce yang terkenal dengan lagu nya iaitu "Born to Run" dan "Dancing in the Dark" mengambil langkah bijak dengan menginsuranskan suaranya dengan nilai RM25 juta, jika apa-apa berlaku terhadap suara emasnya itu seperti hilang suara atau suaranya rosak.


Kalau Masyarakat Faham Analogi Vigilante Batman, PPIM Akan Kebosanan

Pertama sekali, tajuk artikel ini hanyalah gimik semata-mata tidak bertujuan memperlekehkan PPIM. Tetapi untuk menarik minat pembaca agar bertambah kesedaran dikalangan masyarakat Malaysia sendiri. Penulisan ini ditulis Mohd Zailee di laman Facebook beliau dan pihak iluminasi telah mendapat kebenaran dari beliau untuk mengulang siar penulisan ini.

Sebenarnya kita tak perlukan PPIM atau NGO-NGO untuk bela nasib kita kalau dari dulu kita ambil kisah antara satu sama lain. PPIM sekarang dilihat seperti satu vigilante. Maka aku tulis ni guna analogi vigilante jugaklah iaitu Batman.

Kenapa Bruce Wayne ambil keputusan untuk jadi Batman padahal dia tak affected pun dengan perkara-perkara yang berlaku di Gotham City? Dia kaya-raya, berpangkat, berlembaga. Nak jadi apa pun dekat masyarakat, jadilah. Dia langsung tak terkesan.

Menurut Reinhold Niebuhr dalam bukunya Moral Man and Immoral Society, dia berkata "punca utama ketidakadilan dan konflik sosial ialah kejahilan dan sikap mementingkan diri."

Bagi orang agama, sikap mementingkan diri lebih menyumbang kepada konflik sosial. Ini berbeza dengan golongan rasionalis yang menjadikan kejahilan sebagai punca. Niebuhr nak selamat, dia letak la dua-dua. Genius.

Berbalik kepada persoalan Bruce Wayne jadi Batman tadi. Kenapa dia jadi Batman? Adakah sebab dendam apabila melihat ibu bapanya mati dibunuh oleh penyamun murahan di Crime Alley? Adakah sebab dia begitu mulia hingga sanggup mengorbankan diri? Adakah trait personaliti yang dimiliki Bruce Wayne berbeza dengan manusia biasa seperti kita?

Bruce Wayne pernah cuba untuk bunuh sendiri pembunuh ibu bapanya atas dasar dendam. Tapi tidak berjaya apabila pembunuh tu dibunuh orang lain. Makwe Bruce masa tu iaitu Rachel Dawes cakap satu kata-kata yang amat power hingga aku sendiri pun termenung.

Apa itu harmoni? Harmoni ialah satu keadaan di mana kita sebagai manusia yakni khalifah di muka bumi melengkapi setiap antara kita.

Melengkapi bagaimana? Melengkapi dari segi peranan kita sesama kita. Polis main peranan jaga keselamatan, hakim main peranan jaga keadilan, guru main peranan mengajar anak-anak, dan paling penting kita manusia jaga manusia lain.

What? Jaga manusia lain? Ya, tugas dan tanggungjawab kita manusia ialah menjaga manusia lain. Kerana bila kita sedar itu tanggungjawab kita, kita dapat menyingkir sikap mementingkan diri yang selama ini menjadi punca konflik sosial. Itu erti harmoni.

Maka Bruce Wayne yang tidak jahil dan tidak mementingkan diri tahu menjaga manusia lain ialah tanggungjawabnya. Kerana itulah dia jadi Batman. Dia tahu harta dan kepintaran yang ada padanya bukanlah untuk dia seorang.

Bagaimana Bruce Wayne boleh ada kesedaran begitu? Simple. Sebab pendidikan dan orang yang ada di sekelilingnya. Bruce Wayne mempunyai bapa yang berjiwa marhaen. Orang yang paling banyak mendidik Bruce Wayne ialah orang gajinya iaitu Alfred. Selain itu, Bruce Wayne juga belajar tentang kejahatan duniawi dari Ra's Al Ghul (seorang totalitarian). Mereka semua yang membentuk personaliti Bruce Wayne.

Dalam The Dark Knight Rise, Batman ambil keputusan untuk bersara apabila tahu masyarakat tidak lagi perlu bergantung padanya. Demikianlah juga PPIM atau NGO lain. Mereka akan berhenti menjaga kita apabila kita semua saling menjaga dan ambil peduli sesama kita.

Kita tak perlukan PPIM atau NGO lain apabila kita sama-sama mendidik masyarakat, ambil berat tentang orang miskin, peka dengan masalah jiran kita, dan menyingkirkan orang-orang yang korup. Kita boleh bergerak secara individu apabila kita fokus pada kekuatan diri. Langkah pertama ialah jangan jadi konsumer jahil. Simple...


5 Fakta Menggerunkan Mengenai Kumpulan Yakuza di Jepun

Negara Jepun sememangnya terkenal dengan penguasaan kumpulan samseng yang digelar Yakuza. Mereka bukanlah kumpulan amatur sebaliknya sebuah organisasi profesional yang mempunyai kira-kira berpuluh ribu orang ahli di seluruh Jepun. Ketika zaman kegemilangannya, keanggotaanya dianggarkan seramai 100,000 ahli.

Di Jepun, kumpulan ini terlibat dengan pelbagai jenis keganasan seperti serangan bersenjata, pengeboman, perjudian, penculikan dan sebagainya. Tidak dapat dipastikan bila kumpulan ini ditubuhkan tapi mengikut beberapa sumber, ianya dipercayai bermula sekitar 1870-an.

Kali ini, pihak iluminasi.com ini berkongsi beberapa fakta menarik mengenai kumpulan ini. Untuk pengetahuan semua, pihak kami sama sekali tidak menyokong kegiatan kumpulan Yakuza ini sebaliknya info yang ditulis ini hanyalah untuk perkongsian ilmu semata-mata.

Ahli kumpulan Yakuza ini sangat mudah dikenal pasti melalui tatu pada mereka. Kebiasaannya, setiap orang ahli akan mentatu sebahagian besar badan mereka menggunakan teknik tradisional yang menyakitkan. Ianya juga mengambil masa yang lama berbanding teknik moden yang menggunakan laser.

Walau bagaimanapun, bagi mengelakan mereka mudah dikesan di kawasan awam, tatu ini kebiasaannya tersembunyi apabila seseorang ahli itu memakai baju. Proses mentatu badan yang menyakitkan ini membuktikan bahawa seseorang ahli itu kuat dan mampu menahan kesakitan.

Yubitsume adalah sejenis amalan ritual ahli Yakuza iaitu dengan memotong jari kelingking mereka. Ianya adalah sejenis denda atau cara untuk memohon maaf atas kesalahan yang dilakukan. Bahagian jari yang dipotong tersebut kemudiannya akan diserahkan kepada ketua mereka.

Walau bagaimanapun, amalan ini sudah kurang diamalkan memandangkan ianya memudahkan pihak polis mengesan pembabitan seseorang itu dengan kumpulan Yakuza berdasarkan jari yang sudah dipotong. Bagi ahli yang jarinya sudah dipotong, mereka juga biasanya akan memakai jari kelingking palsu bagi mengelakkan identiti mereka sebagai ahli Yakuza terbongkar.

Yakuza bukanlah sebuah kumpulan besar, sebaliknya pecahan beberapa buah kumpulan. Dianggarkan terdapat 22 buah kumpulan Yakuza dimana Yamaguchi-gumi, Sumiyoshi-kai, Inagawa-kai dan Aizukotetsu-kai adalah 4 kumpulan terbesar. Ahli anggota kumpulan Yamaguchi-gumi sahaja meliputi satu suku daripada keseluruhan jumlah Yakuza di Jepun.

Perpecahan kumpulan ini sememangnya memberikan banyak masalah. Selama bertahun-tahun lamanya, kumpulan-kumpulan ini terlibat dengan perang saudara yang melibatkan banyak kes pengeboman dan pembunuhan.

Selain terlibat dalam kegiatan jenayah, Yakuza juga terlibat dalam hal politik di Jepun. Mereka merupakan penyokong kuat parti berhaluan kanan di Jepun iaitu Liberal Democratic Party (LDP) sejak 1955.

Banyak pendedahan yang telah dibuat membabitkan ahli politik dan Yakuza dimana kumpulan Yakuza ini dipercayai telah merasuah ahli-ahli politik untuk tujuan-tujuan tertentu. Selain itu, Yakuza juga berperanan membantu ahli LDP mendapatkan sokongan rakyat terutamanya di kawasan luar bandar dengan memberikan mereka sokongan terutamanya dari segi pekerjaan dan kewangan.

Yakuza terlibat dengan pelbagai kegiatan jenayah di Jepun di mana aktiviti penyeludupan manusia dan perjudian merupakan yang utamyang utama bagi setiap kumpulan Yakuza. Walaupun Jepun disenaraikan sebagai negara dengan kadar jenayah paling rendah di dunia dengan hanya 0.3 kematian bagi setiap 100,000, aktiviti penyeludupan manusia di Jepun sangat membimbangkan.

Pembabitan Yakuza ini bermula sejak dari Perang Dunia ke 2 lagi. Pada ketika itu, mereka terlibat dalam menyediakan wanita pemuas nafsu bagi tentera Jepun. Wanita-wanita ini biasanya diseludup daripada Korea dan beberapa buah negara yang diserang Jepun.


Ini Sebab Mengapa Ratan Tata Tak Tersenarai Dalam Manusia Terkaya Di Dunia Walaupun Lebih Kaya Dari Bill Gates

Senarai manusia terkaya atas muka bumi masih kekal diungguli oleh Bill Gates dengan kekayaan RM364 billion, diikuti oleh Warren Buffet dengan dan nama-nama lain seperti Jeff Bezos dan Mark Zuckerberg.

Namun, apa yang mengejutkan adalah ada sebuah syarikat multinasional yang mempunyai kekayaan melebihi nama-nama di atas dan tidak disenaraikan dalam manusia paling kaya di dunia. Syarikat tersebut tak lain dan tak bukan adalah Kumpulan Tata, dari India.

Kumpulan Tata ditubuhkan pada 1868 oleh pengasasnya, Jamsetji Tata. Nama Tata mula menjadi bualan dan mendapat perhatian antarabangsa selepas bekerjasama dengan jenama terkenal dunia.

Dan Kumpulan Tata kini mengendalikan 96 buah syarikat yang mana 30 daripadanya disenarai awam termasuklah Tata Steel, Tata Motors, Tata Consultancy Services, Tata Power, Tata Chemicals, Tata Global Beverages, Tata Teleservices, Titan, Tata Communications, Taj Group dan banyak lagi.

Dan jumlah permodalan pasaran keseluruhan syarikat ini bernilai RM719 billion. Jadi, dengan nilai sebanyak ini, mengapa bekas Pengerusi Kumpulan Tata, Ratan Tata dan pewaris Tata tak pernah dinamakan dalam senarai manusia terkaya di dunia?

Sebabnya adalah, 65% daripada keuntungan dan kekayaan keluarga dan syarikat ini diberikan kepada organisasi amal, dan bukan ditambahkan kepada kekayaan peribadi Ratan Tata. Malah, kekayaan Ratan Tata sebagai individu tidak melebihi USD1 billion.

Ratan Tata yang dilahirkan pada 28 Disember 1937, merupakan anak kepada Naval Tata. Naval Tata pula merupakan anak angkat kepada Navajbai Tata, dan cucu angkat kepada pengasas syarikat Tata, Jamsetji Tata yang diambil dari Rumah Anak Yatim J.N. Petit Parsi. Pendek kata, Ratan Tata merupakan cicit angkat kepada pengasas syarikat ini.

Ratan Tata menamatkan pendidikannya di Universiti Cornell dalam kursus seni bina dan kemudiannya menyambungkan pelajaran di Harvard Business School pada tahun 1975 dalam Program Pengurusan Lanjutan. Pada tahun 1991, Ratan diberikan tanggungjawab menggalas tugas sebagai pengerusi Kumpulan Tata.

Dengan bakat yang ada, keuntungan yang dijana Kumpulan Tata meningkat dari 40% kepada 50% di bawah pentadbiran beliau.

Sejak awal penubuhan lagi keluarga Tata memang sudah terlibat dalam kerja amal dan sangat dermawan. Mereka telah menyumbang dalam banyak perkara dalam membaikpulih kehidupan masyarakat setempat.

Antaranya adalah membaikpulih fasiliti penjagaan kesihatan, meningkatkan taraf sistem pendidikan, memperjuangkan kesaksamaan hak, sukan dan memelihara seni di India.

Antara institut yang ditubuhkan oleh Kumpulan Tata untuk kebajikan termasuklah :

Pada tahun 2007, Kumpulan Tata dianugerahkan penghargaan Carnegie Medal of Philanthropy di atas sumbangan amal mereka. Namun kerja-kerja amal mereka tidak terhenti di India sahaja, malah di peringkat antarabangsa juga.

Kumpulan Tata telah menjadi penderma antarabangsa yang menyumbang dalam bentuk wang terbanyak kepada Harvard Business School iaitu RM210 juta.

Wang tersebut didermakan untuk digunakan dalam pembinaan blok akademik dan bangunan asrama di kampus Boston, Massachusetts. Selain itu, Tata Chemicals juga telah melancarkan peranti pembersih air dalam rumah yang diberi nama Tata swach, dan dijual dengan harga yang sangat murah iaitu RM88.

Ia membolehkan rakyat India yang kurang berkemampuan mendapat bekalan air yang bersih.

"Apa yang saya mahu lakukan adalah meninggalkan syarikat yang mampan yang beroperasi dengan teladan dari segi etika, nilai dan meneruskan apa yang ditinggalkan oleh nenek moyang kita," - Ratan Tata

Anak syarikat Kumpulan Tata, Tata Consultancy Services Limited (TCS) telah menghasilkan perisian komputer yang dikatakan mampu mengajar individu buta huruf untuk membaca, dalam hanya 40 jam pembelajaran.

Selain itu, syarikat ini juga sentiasa memastikan para pekerjanya terbela dengan memperkenalkan sistem pencen, fasiliti perubatan, cuti bersalin dan banyak lagi di setiap pejabat Tata di seluruh India.

Hotel Taj, anak syarikat Kumpulan Tata pernah diserang menyebabkan kerosakan pada bangunannya dan menyebabkan para pekerja terpaksa berhenti seketika menunggu ia dibaikpulih. Kumpulan Tata tidak membiarkan kakitangan ini dengan tetap memberikan gaji, dan membayar pampasan kepada pekerja landasan kereta api, kakitangan polis, pejalan kaki, penjual pasaran, dan penjaga kedai yang terjejas akibat serangan itu.

Pengumuman terbaru oleh Kumpulan Tata adalah mereka sedang dalam usaha menghapuskan malaria sepenuhnya dari India dan sedang membina The Tata Institute of Genetics and Society dengan kos RM294 juta. Tujuan pembinaan institut ini adalah untuk mengkaji dan mengubahsuai DNA nyamuk di India bagi membebaskan negara itu daripada penyakit maut tersebut.

Kerana kerja-kerja amal yang tiada penamatnya membuatkan mereka tidak menjadi antara salah seorang manusia terkaya di dunia. Matlamat utama mereka bukan untuk menjadi manusia terkaya di dunia tetapi menyumbang kepada masyarakat menjadikan dunia tempat yang lebih baik untuk didiami. Kasih sayang dan penghormatan yang diterima oleh Ratan Tata daripada masyarakat cukup untuk membuatkan beliau manusia paling kaya, gembira dan puas di dunia.


Sudah Cipta Apps Sendiri - Kanak-kanak Ini Mula Coding Sejak Umur 5 Tahun

Tanmay Bakshi, seorang kanak-kanak yang lahir di India tapi tinggal di Canada sudah mencipta applikasi telefon di Apple Store. Kehebatannya memang tidak boleh dinafikan kerana pencapaian ini dapat dikecapi pada waktu kecil.

Selain applikasi, banyak lagi pencapaian sudah dikecapi Tanmay Bakshi termasuk mengajar di youtube, speaker di TedX, penulis buku dan menjadi programmer termuda IBM Watson yang pernah ada.

Dia pakar dalam bidang coding selain bidang sains mengalahkan pelajar-pelajar sekolah menengah walaupun umurnya yang masih muda. Komputer merupakan mainan utamanya ketika menjadi kanak-kanak.

Oleh sebab ayahnya seorang programmer komputer, ketika dia berumur 5 tahun dia rasa ingin tahu tentang coding yang selalu dilakukan ayahnya. Pada ketika itu, dia menganggap coding di komputer merupakan permainan.

Pada seawal usia, kita mungkin bermain dengan mainan-mainan kecil seperti patung ultraman, kereta hot wheels dan sebagainya tetapi bagi Tanmay, mainan utama baginya ialah program coding di komputer.

Pada umur 5 tahun, semua benda saya anggap seperti mainan. Saya tidak pernah tahu bahawa programming merupakan satu pekerjaan, yang dilakukan oleh manusia untuk mendapat duit

Selepas dia mula masuk ke dunia programming, dia telah mencipta applikasinya sendiri. Pada umur 8 tahun, dia telah reka applikasinya yang pertama. Pada umur 9 tahun, kita masih belajar darab dan bahagi tapi Tanmay mengeluarkan applikasi iOS yang dipanggil "tTable" untuk membantu kanak-kanak belajar darab.

Dia boleh coding dalam bahasa Swift, VB, Java, C# dan lain-lain. Selain bahasa komputer, dia juga mempunyai ilmu yang luas dalam bidang sains, matematik, algorithma dan banyak lagi. Kanak-kanak ini boleh mengambil kertas SPM dengan mudah.

Dia mempunyai akaun youtube miliknya sendiri dan akaun ini digunakan untuk mengajar tentang sains termasuk biologi dan fizik serta matematik dan yang paling penting, coding.  Akaunnya dikenali sebagai Tanmay Teaches di mana salah satu videonya menerangkan tentang bagaimana darah beku terbentuk ketika luka.

Selain itu, apa yang paling popular dalam akaunnya ialah video-video menarik applikasi iOS untuk programming. Boleh terus ke akaun dengan klik link ini

Tanmay berumur 13 tahun ketika menceritakan tentang "Artificial Intelligent" di TedX

Bagi yang belum tahu, TedX ialah satu channel di youtube yang menjemput ramai speaker untuk memberi pendedahan tentang sains dan teknologi dan lain-lain. T untuk Technology, E untuk Education dan D untuk Design.

Dalam video tersebut, dia pernah menceritakan bagaimana dia membaiki komputer pada umur 5 tahun di tadikanya. Selain itu, dia menceritakan tentang "Artificial Intelligent" iaitu satu jenis teknologi selalu diperdebatkan yang robot akan menggantikan manusia dalam pekerjaan seharian.

Bagi memudahkan kanak-kanak ataupun sesiapa sahaja yang baru mula belajar coding, bolehlah cuba untuk belajar dari buku ini. Buku ini mengajar asas-asas yang perlu diketahui bagi seseorang yang mahu belajar coding.

Kejayaan yang dicapai oleh Tanmay memang hebat kerana mengeluarkan buku ketika usia 13 tahun. Buku ini dijual dengan harga $29.74 di Amazon bersamaan dengan RM125.90. Bayangkan berapa keuntungan yang diraih oleh dia pada usia muda.

Pada umur usia 12 tahun, IBM Watson menjemput Tanmay untuk bekerja dengan mereka. Alangkah indahnya jika kita sudah mempunyai kerjaya seawal usia 12 tahun dengan susur salur wang yang banyak. IBM Watson adalah sebuah syarikat yang sistem komputer yang menjawab soalan dalam bentuk bahasa komputer.

Untuk lebih mudah faham, teknologi yang dikeluarkan oleh IBM Watson digunakan dengan menganalisis apa-apa soalan untuk mengeluarkan jawapan yang bernas beserta bukti. Tanmay pernah mengeluarkan applikasi yang serupa seperti Siri dan Cortana

Kejayaan anak kecil ini patut dijadikan inspirasi kita untuk menuntut ilmu. Cintanya terhadap komputer membuatkan dia terus belajar pada usia yang muda.


Kesan Pengaruh Filem 3 Idiots Terhadap Pembangunan dan Kemusnahan Ladakh

Filem '3 Idiots' lakonan Aamir Khan merupakan antara karya terbaik beliau dan antara filem Bollywood paling popular pernah dihasilkan. Ianya mengisahkan sekumpulan 3 orang pelajar bernama Rancho (Aamir Khan), Farhan (R. Madhavan) dan Raju (Sharman Joshi) yang sentiasa mendatangkan masalah di universiti. Walau bagaimanapun, ketiga-ketiga mereka berjaya menghabiskan pengajian di universiti.

Selepas graduasi, Rancho lakonan Aamir Khan telah menghilangkan diri dan tidak dapat dihubungi oleh rakan-rakannya. Kira-kira 10 tahun kemudian, mereka bertiga berjumpa semula di Ladakh dimana Rancho sudah menjadi seorang saintis yang menggunakan nama samaran "Phunsukh Wangdu" dan sudah memiliki 400 buah paten.

Filem 3 Idiots ini adalah contoh terbaik bagaimana sebuah filem mampu memberikan impak besar dalam mempromosikan sebuah tempat pelancongan terpencil kepada sebuah tempat pelancongan yang popular di India.  Babak akhir filem ini mempertemukan Rancho dan kawan-kawan rapatnya di Ladakh di mana beliau merupakan seorang guru disitu.

Babak ini ini juga menemukan Pia (Kareena Kapoor), iaitu kekasih Rancho di zaman universitinya dahulu. Penggambaran filem ini yang berlatarbelakangkan Tasik Pangong secara tidak langsung memperlihatkan keindahan Ladakh kepada jutaan penonton yang mungkin tidak pernah mengetahui akan kewujudannya.

Ladakh sememangnya tempat yang sangat cantik dengan pasir putih, keindahan gunung-ganang dan air laut yang sangat bersih dan belum tercemar. Sebelum filem ini dipaparkan, setiap tahun kira-kira 400,000 orang pelancong yang datang ke sini. Walau bagaimanapun, setelah filem 3 Idiots dipertontonkan pada tahun 2011, jumlah tersebut meningkat berkali-kali ganda sehingga mencatatkan 1,600,000 orang pelancong setiap tahun. Jumlah ini juga semakin meningkat setiap tahun.

Peningkatan jumlah pelancong ini sememangnya memberikan kesan positif terutamanya dalam bidang ekonomi kepada penduduk setempat. Banyak hotel dan restoran baru dibina bagi menampung jumlah pelancong yang semakin bertambah setiap tahun ini.

Selain itu, pertambahan pelancong ini juga secara tidak langsung meningkatkan pendapatan penduduk setempat. Terdapat beberapa kafe diberi nama 3 Idiots Cafe dan Rancho Cafe sempena mengambil nama filem 3 Idiots dan watak utamanya, Rancho. Kedatangan pelancong disini mencapai kemuncaknya pada musim panas di mana jumlah pelancong biasanya lebih ramai daripada jumlah penduduk tempatan.

Walau bagaimanapun, peningkatan jumlah pelancong ini juga mendatangkan masalah besar kepada kawasan ini. Sampah sarap mula banyak kelihatan dibuang secara merata-rata. Sebelum tempat ini menjadi terkenal, lori sampah akan hanya akan datang ke sini mengumpul sampah setiap 8 hari. Walau bagaimapun, setelah Ladakh menjadi popular, kira-kira 20 buah lori sampah diperlukan setiap hari bagi membawa sampah keluar dari kawasan ini.

Selain itu, beberapa pencinta alam sekitar juga mengakui pertambahan pelancong dan sampah sarap ini telah menyebabkan banyak kemusnahan flora dan fauna di sekitar kawasan Ladakh. Sekiranya perkara ini berterusan, mereka mungkin terpaksa mencadangkan undang-undang yang lebih ketat kepada pihak berkuasa tempatan seperti keperluan mendapatkan permit bagi mengurangkan kesan negatif ini.

Sebenarnya kisah kemusnahan Ladakh ini hanyalah salah satu contoh bagaimana peningkatan populariti sesebuah kawasan pelancongan tersebut boleh merosakkan ekosistem di kawasan tersebut. Di Malaysia, contohnya di Bukit Broga juga turut mengalami masalah serius yang sama sehinggakan ianya terpaksa ditutup buat sementara waktu bagi tujuan pemuliharaan.


Ini Keburukan Braces Tiruan Murah Cap Ayam Yang Menjadi Trend Masakini

Baru-baru ini viral seorang gadis berusia 20 tahun bernama Nur Farahanis Ezzaty Adli, seorang graduan kolej vokasional yang diperintah membayar denda sebanyak RM70,000 oleh mahkamah atas kesalahan menjalankan perniagaan pemasangan braces pergigian tanpa lesen.

Kes ini menjadi kecoh apabila Persatuan Pengguna Islam Malaysia (PPIM) dan Team Dragon dilaporkan membantu mengumpul wang untuk membayar denda tersebut. Namun itu bukanlah fokus utama dalam artikel ini.

Artikel asal adalah artikel bahasa Inggeris hasil perkongsian dari Doktor Gigi sendiri, diterjemah ke bahasa Melayu dengan sedikit pengolahan ayat agar mudah difahami tanpa mengubah mesej yang ingin disampaikan.

Ya Tuhan. Itulah perkataan yang keluar dari mulutku apabila seorang teman berbicara tentang isu ini kepadaku. "Apa pendapat kau tentang ni? katanya, sambil menunjukkan screen capture sebuah akaun Instagram yang menjual braces palsu.

Mereka yang bermegah tentang bagaimana mereka berjaya memperbetulkan gigi yang tidak sejajar kepada "pesakit". Mereka turut claim yang braces mereka adalah sah. Sekiranya itu betul.

"Apa salahnya pakai braces palsu ni?" Mungkin ini persoalan anda. "Braces ni nampak comel dan selamat." Comel, itu mungkin betul, tapi selamat? Fikir sekali lagi.

Buat masa ini sudah ada 2 kes kematian di Thailand yang melibatkan fesyen braces palsu ini, dan kedua-dua mangsa adalah remaja. Mangsa pertama adalah seorang gadis berusia 17 tahun yang meninggal akibat daripada kegagalan jantung disebabkan jangkitan tiroid, berpunca daripada braces palsu.

Menurut polis, mereka percaya mangsa kedua yang berusia 14 tahun membeli braces palsu daripada kedai di tepi jalan.

Mereka yang memakai braces ortodontik melalui preskripsi doktor/pakar gigi yang bertauliah selalunya menghitung hari untuk menanggalkan braces mereka. Bagi mereka yang tiada keperluan memakai braces, mereka hanya perlu ke laman sesawang untuk mencari penjual braces palsu ini.

Susah untuk faham mengapa trend ini menjadi popular namun media barat membuat spekulasi yang orang Asia percaya bahawa braces sebagai simbol kekayaan. Hal ini mungkin kerana kos satu set braces yang sah boleh mencecah ribuan ringgit.

Braces atau pendakap gigi adalah sejenis perkakas ortodontik melalui preskripsi oleh ortodontist (pakar gigi/ortodontik) kepada mereka yang mempunyai masalah gigi tidak sejajar, atau pada tahap yang lebih kecil, masalah rahang yang perlu diperbetulkan agar gigi dan rahang dapat berfungsi dengan sempurna dan harmoni.

Semasa konsultasi, pakar gigi akan memeriksa gigi, mengambil acuan gigi anda, dan melakukan x-ray bagi mendapatkan maklumat dan membuat kursus rawatan. Pelan rawatan, perkakas yang akan digunakan atau pilihan bukan rawatan akan dikaji dan dibincangkan dengan pesakit setelah semua maklumat yang diperlukan telah diambil.

Kenapa semua langkah-langkah ini diperlukan? Ini adalah kerana terdapat banyak faktor yang perlu dipertimbangkan sebelum memulakan rawatan. Memakai braces bukanlah sekadar memasang braket, wayar dan getah elastik berwarna-warni yang anda fikirkan comel.

Seperti rawatan medikal dan pergigian yang lain, anda mungkin akan merasai kesan sampingan yang tidak diinginkan semasa memakai braces. Oleh itu, pakar gigi mempunyai tanggungjawab yang berat dalam membuat keputusan, memikirkan sama ada kebaikan memakai braces melebihi risiko kepada setiap pesakitnya.

Seni dan sains di sebalik ortodontik adalah sangat halus dan rumit yang mana doktor gigi umum (GDPs) selalunya perlu menghadiri kursus tambahan tentang ortodontik. Tempoh kursus ini sekurang-kurangnya adalah selama setahun.

Atau, GDPs perlu mengambil dan menghabiskan ijazah sarjana dalam ortodontik untuk mempraktikkannya. Berkenaan kes braces palsu tanpa lesen oleh penjual merangkap pengamal ortondontik, sejauh manakah ilmu mereka tentang ortondontik, dan adakah mereka layak untuk mempraktikkannya dari segi undang-undang?

Sekiranya berlaku perkara yang tidak diingini, bolehkan mereka ini dipertanggungjawabkan atas tindakan mereka?

Lebih lagi, siapa tahu apa yang ada dalam braces palsu ini? Kalau terdapat bahan berbahaya di dalamnya bagaimana? Braces palsu yang dirampas oleh pihak berkuasa Thailand terbukti mengandungi plumbum (sejenis bahan kimia beracun).

Katakanlah anda memakai braces palsu ini sekurang-kurang selama beberapa bulan, plumbum yang terkandung di dalam komponen logam braces boleh larut di dalam mulut anda.

Tanpa anda sedar, anda akan menelan racun ini. Selepas beberapa bulan, anda akan merasa kejang perut, sembelit, sukar tidur, pening kepala, dan tingkah laku agresif serta kehilangan pelbagai kemahiran diri, semua ini antara tanda-tanda anda keracunan plumbum.

Penggunaan braces palsu boleh menyebabkan banyak masalah. Sekiranya wayar, braket atau power chain dipasang dengan tidak betul, ia akan menyebabkan tekanan berlebihan pada gigi.

Akibatnya, penyerapan tulang boleh berlaku, menyebabkan gigi longgar selamanya, dan paling buruknya, gigi tercabut. Tanya pada diri anda, adakah berbaloi untuk hilang gigi yang sebelumnya sihat demi 'fesyen' yang sementara?

Memandangkan braces adalah objek asing dalam persekitaran mulut, ianya hadir sebagai struktur tambahan bagi mengumpul plak gigi. Plak gigi adalah sebuah biofilm yang mengandungi bakteria yang boleh menyebabkan penyakit mulut seperti penyakit gusi dan gigi reput.

Oleh itu, apabila braces dipasang oleh pakar gigi yang bertauliah, terdapat juga pakej rawatan bersama sesi kaunseling khas berkenaan penjagaan kebersihan mulut untuk pemakai braces. Ketika sesi susulan, kebersihan mulut dinilai semula, dan tanda-tanda awal demineralisasi dan penyakit gusi akan dikesan dan dirawat secara serentak.

Nota: Demineralisasi ialah proses melemahkan struktur gigi disebabkan asid yang dihasilkan oleh bakteria di dalam plak gigi.

Jika tidak, apakah gunanya mempunyai gigi yang sejajar dan sempurna sekiranya ianya tidak sihat dan tidak dapat berfungsi dengan baik? Gigi anda mungkin sejajar dan sama, tetapi ianya masih longgar.

Anda tidak boleh menggigit burger pun dengan gigi anda. Kemudian mungkin akan ada tompokan coklat kehitaman pada gigi, menjadi tanda gigi reput. Gusi akan menjadi merah, bengkak dan berdarah walaupun melalui sedikit sentuhan, dan nafas berbau kerana anda mempunyai penyakit gusi akibat daripada pengabaian penjagaan kerbersihan mulut dan gusi semasa memakai braces.

Saya juga ingin anda melakukan sesuatu sebelum anda mendapatkan braces yang akan dipakaikan oleh 'pengamal palsu'. Tanya mereka sekiranya mereka akan menyediakan retainer (penahan) selepas rawatan selesai.

Sekiranya retainer bukan sebahagian daripada rawatan mereka, lari secepat dan sejauh mungkin dan jangan toleh ke belakang. Retainer merupakan salah satu faktor penting dalam memastikan kejayaan rawatan tersebut.

Selepas braces dibuka, serat yang memegang gigi anda di posisinya memerlukan sedikit masa untuk menyusun berfungsi sepenuhnya. Retainer memegang gigi di posisi sehingga serat dan gigitan anda stabil.

Kegagalan untuk memakai retainer boleh menyebabkan gigi kembali seperti sebelumnya, kadang-kadang kepada keadaan yang lebih teruk.

Sebelum saya mengakhiri artikel ini, saya ingin berkata bahawa saya inginkan yang terbaik untuk anda semua. Ini bukan pasal untuk menghukum ataupun menjatuhkan perniagaan sesiapapun.

Sebaliknya ia adalah menjadi tanggungjawab saya sebagai pengamal pergigian dan penjawat awam untuk melakukan apa yang termampu untuk menyediakan informasi yang relevan, agar anda semua mendapat maklumat yang berharga sebelum membuat apapun rawatan pergigian. Jadi, pilihlah dengan bijak.


4 Trip Menaiki Kereta Api Dengan Pemandangan Yang Sangat Menakjubkan

Apabila melancong, setiap orang mempunyai kecenderungan atau minat berbeza terhadap sesuatu perkara. Ada yang gemar merasai makanan tempatan, ada yang suka ke tempat tumpuan pelancong untuk bergambar, ada yang suka ke muzium dan sebagainya.

Sekiranya berkemampuan dan mempunyai masa, apa kata cuba naiki trip kereta api yang kami senaraikan kali ini. Setiap perjalanan kereta api yang kami senaraikan dalam artikel ini menawarkan pemandangan yang menakjubkan dan mengasyikkan yang tidak mungkin boleh diperolehi di tempat lain.

The Glacier Express adalah perkhidmatan kereta api yang menghubungkan dua bandar utama, St. Moritz dan Zermatt. Perkhidmatan kereta api ini bermula sejak 1930 lagi di mana setiap perjalanan mengambil masa selama 8 jam.

Perjalanan menggunakan perkhidmatan ini menjanjikan pemandangan menarik gunung-ganang di sekitar Switzerland. Setiap perjalanan kereta api ini akan melalui 291 buah jambatan dan 91 buah terowong.

Trans-Siberia Express adalah perjalanan yang menghubungkan bandar Vladivostok dan Moscow. Satu perjalanan mengambil masa 8 hingga 12 hari meliputi landasan kereta api sejauh 9,289 kilometer, iaitu landasan kereta api tertua di dunia.

Perjalanan menaiki kereta api ini melalui 7 zon waktu yang berbeza dan antara pemandangan menarik yang dapat dilihat adalah Tasik Balkan, iaitu tasik paling dalam di dunia.

New Zealand sememangnya terkenal sebagai sebuah negara yang aman dan cantik. Perjalnan TranzAlpine menawarkan pemandangan yang mengujakan bermula daripada Christchurch dan tamat di Greymouth.

Perjalanan sejauh 223 km ini mengambil masa kira-kira 5 jam dimana ianya akan melalui 19 buah terowong. TranzAlpine adalah salah satu perjalanan kereta api jarak jauh yang semakin popular di dunia dan pada 2016 sahaja, ianya mencatatkan jumlah pengguna sebanyak 106000 orang.

Tren a las Nubes adalah satu perjalanan kereta api yang unik di mana di sesetengah bahagian, kereta api tersebut seolah-olah berada di atas awan. Laluan kereta api ini menghubungkan Argentina dan Chile dan melalui kawasan pergunungan di Andes.

Di Andes, kereta api ini akan melalui sebuah kawasan di mana landasan kereta api disini adalah setinggi 4,220 meter daripada aras laut, membolehkan anda melihat awan. Sepanjang perjalanan, kereta api ini akan melalui 29 buah jambatan dan 21 buah terowong. Buat masa ini, kereta api ini hanya mempunyai bilik penginapan untuk 170 orang sahaja dan jumlah ini dijangka akan bertambah pada masa hadapan.


Rekod Dota 2 telah ditewaskan oleh permainan baru ini (PUBG)

Bagi kaki gamer, PUBG ataupun PlayerUnknown's Battlegrounds bukanlah satu permainan asing pada masa sekarang. Dengan rekod kira-kira 1.9 juta pemain dalam satu masa, boleh dikatakan PUBG adalah permainan yang paling viral pada masa sekarang dan telah menewaskan rekod yang dipegang oleh Dota 2.

Menggunakan aplikasi Steam sebagai platform, pemain boleh muat turun PUBG dengan bayaran RM70 dan terus boleh bermain. Menggunakan nama PlayerUnknown's Battlegrounds, sebenarnya permainan ini adalah dalam kategori "Early Access" atau boleh dikatakan PUBG sebenarnya masih dalam versi percubaan.

PUBG ini direka berdasarkan konsep "Battle Royale" ataupun seperti "The Hunger Games", di mana sejumlah pemain (kira-kira 100 orang) akan dilepaskan di sebuah pulau dan yang terakhir sekali berjaya mengalahkan kesemua pemain dianggap sebagai juara. Untuk menjadi juara, pemain perlulah mencari senjata, segala alatan untuk mengalahkan/membunuh pemain lain dan mengelak daripada bahaya. "Mode" permainan ini adalah "Solo", "Duo" ataupun "Squad". Sekiranya pemain berjaya berada di dalam permainan sehingga tamat ataupun tidak, terdapat matawang PUBG yang akan diberikan yang boleh digunakan untuk membeli barang-barang di dalam dunia PUBG. Namun apa yang menarik minat pemain adalah pengalaman ketika bermain boleh dikatakan berbeza dengan permainan yang lain.

PUBG juga tidak lari daripada kontroversi. Hal ini boleh dilihat pada ulasan-ulasan pemain di review PUBG di laman Steam berkenaan beberapa isu seperti "server down", masalah komunikasi, pemain tidak boleh daftar masuk atau masuk kerana server yang tidak mampu menampung jumlah pemain yang amat besar dalam masa yang singkat. Sehinggakan pihak pembina permainan PUBG telah memberikan ulasan yang panjang berkenaan isu ini yang menghampakan pemain PUBG seantero dunia.

Namun, isu itu sebenarnya telah dijangka kerana permainan PUBG ini masih dalam versi percubaan atau "Early Access" dan isu ini juga terjadi kerana jumlah pemain yang menunjukkan minat terhadap PUBG ini telah meningkat dengan begitu mendadak saban hari.

Admin juga telah berpeluang untuk merasai pengalaman bermain PUBG dan mengakui ada 2 cara sahaja untuk memenangi permainan ini iaitu menyerang pemain lain secara berdepan ataupun bersembunyi sehingga waktu yang tepat untuk menyerang. Kedua-dua cara ada kebaikan dan keburukan tersendiri namun setiap kali permainan ini bermula, segala taktik atau cara itu bergantung dengan keadaan yang pemain itu hadapi ketika itu.

Apa yang paling penting, senjata yang pemain perlukan bergantung dengan strategi. Terdapat beberapa senjata yang dikatakan paling terbaik untuk digunakan seperti M16A4. Menggunakan peluru 5.56mm, senapang ini merupakan antara yang menjadi kegemaran pemain PUBG. Ditambah dengan lensa "Red Dot Sight" ataupun lensa "long range" seperti 2xAimpoint, 4x ACOG, 8x CQBSS ataupun 15x PM II, senjata ini cukup hebat untuk menyerang pemain lain.

Pemain-pemain PUBG sedang menunggu "update" yang terbaru iaitu peta baru kerana pada masa sekarang, hanya terdapat satu peta sahaja iaitu Erangel. Namun, tarikh untuk "update" terbaru ini masih lagi tidak dapat ditentukan. Terdapat juga pembaharuan dari segi teknik dan jenis kenderaan.

Semoga artikel ini memberi sedikit gambaran kepada pembaca-pembaca di luar sana tentang permainan terbaru yang amat tular sekarang iaitu PlayerUnknown's BattleGrounds'.


Buah Pinggang Rosak Angkara Minum Air Daun Ketum

Penulisan ini ditulis Dr. Rafidah Abdullah, seorang Pakar Perunding Perubatan & Nefrologi, di laman Facebook beliau dan pihak iluminasi telah mendapat kebenaran mengulang siar penulisan ini untuk manfaat bersama.

Pening kepala saya sampai ke Hospital lepas bercuti 2 minggu. Macam-macam ada!

Pesakit Kencing Manis lebih 15 tahun; ada penyakit kronik buah pinggang tahap stabil; bacaan creatinine darah 150 umol/L sudah beberapa tahun.

Akan tetapi, pada temujanji Pakar baru-baru ini bacaan naik ke 350 umol/L (normal bawah 100 umol/L).

Kelam kelibut lah Doktor buat biopsi buah pinggang. Ianya adalah prosedur mengambil tisu untuk mengetahui sama ada masalah keradangan yang menjadi penyebab rosak buah pinggang teruk sekali.

Bila tanya ada ambil apa-apa suplemen, katanya tak ada. Tapi bila keputusan biopsi balik: ada “interstitial nephritis”. Waduh, Ini adalah sejenis “alahan” kepada sesuatu. Lepas dapat bukti, baru lah Pakcik mengaku ada ambil campuran air “daun ketum”.

Katanya ada Ustaz jual. Yang ini belum pernah saya dengar; ada pulak benda macam ini?

Daun ketum BUKAN rawatan penyakit buah pinggang. Campuran entah apa benda lagi dalam pil itu boleh memudaratkan.

Tak pasal-pasal dah perlu rawatan Dialisis seumur hidup tak lama lagi.

Kami tidak guna ketum dalam rawatan untuk penyakit kronik di Hospital ya!


Rawatan Bekam Tak Ikut Piawaian Boleh Sebabkan Jangkitan Penyakit Seperti Hepatitis C

Penulisan ini ditulis Dr Suhazeli Abdullah, seorang Pakar Perubatan Keluarga, di laman Facebook beliau dan pihak iluminasi telah mendapat kebenaran mengulang siar penulisan ini untuk manfaat bersama.

Sedih dengar cerita seorang pesakit yang pernah dijangkiti virus Hepatitis C akibat berbekam. Mungkin ianya satu kes terpencil, tetapi boleh dijadikan iktibar kepada penggemar bekam seluruh dunia.

Kisahnya bermula beliau dihinggapi Hepatitis C. Setelah diselidik tiada sumber lain yang menyebabkan sumber jangkitan kecuali beliau pernah berbekam sebulan sebelum itu. Nasib baik beliau segera dirawat dari doktor pakar. Keputusan akhir darah dapati beliau sudah bebas dari Hepatitis C.

Beliau membayangkan kembali di saat bekam dijalankan, pengamal bekam tersebut tidak mengamalkan konsep kebersihan. Pengusaha bekam itu hanya membasuh 'cup' bekam dengan cincai sahaja. Walaupun gunakan sabun dan air, tetapi nampak lagi darah kemerahan melekat di dinding cawan tersebut. Kemudian lap dengan tisu tandas darah yang terkumpul.

Cawan bekam itu dikongsi dengan pelanggan lain pulak. Sedangkan kini sudah ada cawan bekam jenis pakai buang. Tapi demi jimatkan kos, cawan yang satu itu dikitar semula.

Nasihat saya kepada para pengamal bekam agar menjaga kebersihan semasa menjalani prosedur. Perkara ini selalu patut ditekankan dalam kursus-kursus yang mereka hadiri. Paling minima 'universal precaution' perlu diamalkan.

Membasuh tangan dengan betul, memakai topeng muka, memakai sarung getah tangan yang nyahkuman dan menyelia semua alatan sebaik sahaja prosedur wajib dilakukan demi mengelak jangkitan kuman.

Virus bahaya yang berisiko tinggi untuk dijangkiti seperti Hepatitis B, Hepatitis C dan HIV. Kajian mendapati peratus risiko jangkitan virus Hepatitis B sebanyak 30%, virus Hepatitis C sebanyak 2% dan virus HIV sebanyak 0.3%.

Begitu juga bakteria stafilokokos, streptokokus dan pelbagai lagi boleh mengundang jangkitan yang menyeksakan jika tidak diurus dengan baik.

Pihak KKM melalui Unit Perubatan Tradisional & Komplimentari telah mengeluarkan garis panduan bekam. Antaranya:

a. Alat bekam - Cawan bekam tanpa perlu memanaskan udara sebelum diaplikasikan kepada pelanggan. Cawan–cawan ini perlu disterilkan selepas setiap sesi rawatan, dan cawan yang sama tidak boleh digunakan pada tempat yang berbeza atau pada pelanggan yang lain.

Pastikan saiz cawan adalah bersesuaian dengan tempat yang akan diaplikasikan.

b. Lanset steril pakai buang - Hanya lanset pakai buang sahaja yang digunakan untuk menoreh kulit semasa prosedur bekam basah dilakukan.

a. Pengamal dikehendaki memastikan standard langkah berjaga-jaga dalam penjagaan kesihatan sentiasa diikuti pada setiap masa dan semua pengurusan sisa klinikal perlulah mematuhi garis panduan pengurusan sisa klinikal (rujuk pada Garis Panduan Mengurus Sisa Klinikal di Malaysia, Jabatan Alam Sekitar, 2009)

b. Bagi memastikan bahagian badan yang digunakan untuk rawatan bekam basah tidak dijangkiti kuman, pengamal perlulah menggunakan lanset steril pakai buang.

c. Permukaan kulit di bahagian badan yang akan digunakan untuk bekam basah perlu dibersihkan terlebih dahulu dengan 70% isopropyl alcohol dan dibiarkan kering sebelum membuat torehan.

d. Semua peralatan bekam perlu dicuci hama dan disterilkan mengikut kaedah pensterilan dan disinfeksi yang bersesuaian sebelum digunakan pada pesakit.

e. Pengamal dikehendaki menggunakan peralatan perlindungan peribadi terutamanya sarung tangan semasa prosedur rawatan dan mesti memastikan tahap kebersihan diri sentiasa dijaga.


5 Isteri Pemimpin Paling Boros Dalam Sejarah

Sehingga kini, Marie Antoinette Pemaisuri Raja Louis ke-14 masih lagi digelar sebagai ikon gaya hidup mewah dan penuh glamor. Masakan tidak, pesta dan kendurinya di istana sentiasa menjadi bualan warga Perancis.

Antoinette juga dikenali dengan dengan sifat boros beliau dalam membelanjakan dana negara untuk tujuan kenduri, berfoya-foya dan pesta yang melampaui batas. Ianya seakan menyemarakkan lagi gerakan tunjuk perasaan oleh kaum tani Perancis yang sedang dilanda kebuluran dan kelaparan. Kesempitan hidup golongan ini berpunca daripada desakan tuan tanah dan kaum feudal.

Setelah kehabisan dana negara, Raja Louis terpaksa mengenakan cukai pertanian yang membebankan kaum tani. Sementelah, isterinya boleh menempah pakaian dan membeli intan berlian tatkala ramai petani sedang mati kelaparan.

Pada 12 September 1792, ledakan Revolusi Perancis akhirnya berjaya menghapuskan sistem Raja. Wakil kaum tani dengan sebulat suara bersetuju supaya leher Permaisuri Marie Antoinette dipenggal pada 16 Oktober 1793.

Setelah tamatnya Perang Dunia Kedua di Amerika Latin, seorang "minah ranggi" dan "janda berhias" bernama Evita Peron akhirnya menjadi isteri kedua Kolonel Juan Peron. Jangan terkejut jika dikatakan yang beliau pandai menyanyi dan berlakon. Oleh sebab kelahirannya tidak sah taraf, Evita terpaksa mengubah tarikh lahirnya menjadi 3 tahun lebih muda bagi tujuan manipulasi.

Akhirnya Juan Peron menjadi presiden Argentina pada tahun 1946 disebabkan rampasan kuasa yang terjadi di negara itu. Sebaik Juan Peron dilantik menjadi presiden, Evita sekaligus menggelarkan dirinya sebagai "First Lady of Argentina".

Menurut sejarah Argentina, Evita dirakamkan sebagai figura yang berpengaruh dalam bidang politik Kolonel Peron. Melalui populariti yang dikecapinya ini, Evita berjaya mengambil harta negara. Pada tahun 1947, Evita bercuti ke Eropah dengan alasan untuk sebuah lawatan rasmi negara. Menerusi dakwaan oleh musuh politik, 'lawatan' ini sebenarnya bertujuan untuk membuka akaun bank di Switzerland.

Ternyata, Evita dibenci dan mencetuskan kontroversi hingga ke akhir hayatnya. Ketika mayatnya diawet dan dipamerkan kepada orang awam sementara monumen disiapkan untuk jenazahnya, Peron terpaksa lari ke luar negara dek kerana rampasan kuasa tentera pada tahun 1955. Pada masa itu, mayat Evita turut hilang dilarikan tanpa jejak sehingga menjadi misteri selama 16 tahun.

Akhirnya, jenazahnya ditemui dalam keadaan tidak sempurna di Itali akibat tertanam serta dirosakkan. Mayat Peron juga dicincang rakyatnya. Tangannya dipotong dengan gergaji dan dijadikan tebusan bernilai $8 juta.

Raden Ayu Siti Hartinah atau mesra dipanggil "Ibu Tien", merupakan isteri kedua kepada Jeneral Suharto. Pada tahun 1965, sebuah rampasan kuasa dilakukan Jeneral Suharto yang menerima tajaan CIA.

Ibu Tien juga menjadi "First Lady of Indonesia" yang amat berpengaruh. Media tempatan dan luar negara juga melaporkan tentang peranan Ibu Tien di sebalik kuasa pemerintahan Jeneral Suharto pada ketika itu.

Jeneral Haji Muhamad Suharto dikenali dengan cara pemerintahan yang kejam dan ganas. Buktinya, Suharto telah membunuh lebih dari 3 juta penyokong Sukarno bagi mengukuhkan rampasan kuasa yang dilakukannya. Selepas berjaya memegang kuasa sebagai pemimpin, ribuan warga Indonesia telah hilang. Pada tahun 1975, Suharto menyerang dan menawan East Timor iaitu tanah jajahan Portugal.

Jeneral Suharto juga memerangi gerakan pembebasan Papua Merdeka dan Gerakan Acheh Merdeka. Sejak itu, ramai mula menggelar Radin Ayu Siti Hartinah sebagai "Ibu Ten Percent". Ini kerana setiap projek di Indonesia yang mahu mendapat kelulusan diwajibkan membayar duit kopi berjumlah 10% kepadanya.

Jeneral Suharto juga dikhabarkan menjadi orang terkaya di Asia. Beliau turut berkawan rapat dengan ramai bangsawan Tionghua bagi mengumpul harta dan berjoli. Semua kroninya mendapat kekebalan politik dan diplomatik atas alasan persaudaraan dengan keluarga Suharto.

Oleh sebab kemarahan rakyat, Suharto dipaksa turun tahta pada 21 Mei 1998 melalui rusuhan besar-besaran yang dimulai dengan "Tragedi Tri Sakti".

"First Lady of The Philipinnes", Imelda Marcos merupakan bekas ratu cantik yang terlibat dalam dunia pelacuran kepada golongan berkuasa. Akhirnya, Imelda berkahwin dengan Presiden Marcos, seorang diktator yang berkuasa di Filipina dari tahun 1965 hingga 1986.

Imelda cukup berpengaruh dalam kerajaan Marcos. Beliau dikatakan telah merompak dan merampas harta milik negara Filipina selama tempoh 20 tahun. Oleh sebab dasar anti-komunis, misi Marcos juga dipelihara dan dibantu oleh CIA dan Amerika Syarikat.

Pada zaman pemerintahan Marcos, ratusan aktivis NGO dan anti-diktator hilang tanpa dijejaki. Warga Filipina juga terpaksa melayan sifat Imelda yang muncul di kaca televisyen dan surat khabar pada setiap hari. Segala kenduri dan pesta yang diadakan oleh Imelda menjadi bualan satu dunia sehingga hari ini.

Imelda juga pernah menganjurkan festival filem yang dicanang sebagai lebih berprestij dari Festival Filem Cannes. Pada tahun 1986, semuanya berakhir apabila jutaan rakyat Filipina berkumpul di jalan raya bagi menghalau kaum keluarga Marcos keluar dari negara itu.

Muzium Marikina, "Sarang Sepatu" yang menyimpan 3000 pasang kasut Imelda Marcos adalah antara tinggalan sejarah kisah wanita yang cukup dikenali dengan sifat boros ini. Nilai barang kemas Imelda yang dirampas kerajaan sahaja bernilai $365 juta.

Leila Ben Ali asalnya hanya bekerja sebagai pendandan rambut, namun berjaya berkahwin secara licik dengan Zainal Abidin Ali. Pada tahun 1987, Zainal Abidin Ali merampas kuasa untuk menjadi Presiden Tunisia.

Leila kemudiannya mengarahkan media Tunisia untuk memanggil dirinya "First Lady of Tunisia". Leila telah menubuhkan SAIDA iaitu badan amal untuk melawan penyakit barah. Ia bagi membuktikan beliau merupakan seorang figura yang prihatin. Melalui SAIDA ini juga, dana negara telah disalurkan ke poketnya sendiri.

Gaya hidup Leila seringkali mencuri tumpuan. Media Perancis melaporkan yang Leila pernah menghantar sebuah pesawat khas untuk terbang ke Selatan Perancis semata-mata demi membeli aiskrim kegemarannya.

Pada 4 Januari 2011, seorang pemuda bernama Mohamed Bouazizi telah melakukan protes dengan membakar dirinya sendiri. Oleh itu, sebuah gerakan jalan raya telah berlaku di Tunisia yang menamatkan kuasa Leila dan Zainal Abidin yang dipegang selama tempoh 22 tahun.

Sewaktu menjadi buruan rakyat, Leila dan Zainal memecah masuk ke dalam Bank Negara Tunisia dan melarikan 60 kilo jongkong emas ke Saudi Arabia. Kerajaan baru Tunisia menjatuhkan hukuman 35 tahun penjara kepada pasangan suami isteri ini. Sehingga hari ini, Interpol masih sedang memburu Leila dan Zainal atas tuduhan membunuh serta melarikan dana negara.


Kelab Liga Perdana Inggeris Mana Mempunyai Pemain Muslim Paling Power?

Anda antara jutaan peminat bola sepak liga perdana Inggeris di Malaysia? Liga Perdana Inggeris atau lebih dikenali sebagai EPL merupakan antara liga bola sepak yang paling mendapat sambutan di Malaysia.

Sokongan padu rakyat Malaysia ada kalanya sama malahan lebih fanatik berbanding mereka yang berasal dari England sendiri, bila kena pada masanya. Tahukah anda, kelab mana dalam EPL yang mempunyai barisan pemain Muslim paling power?

Arsenal berada di antara kalangan kelab EPL yang mempunyai pemain Muslim paling power. Dengan pemain tengah Jerman Mesut Ozil, pertahanan hebat Jerman Shkodran Mustafi, pemain superstar Mesir, Mohamed Elneny, perancang tengah Switzerland, Granit Xhaka dan pemain bek kiri yang bergelar pemain pertahanan terbaik Liga Jerman 2016 dari Bosnia, Sead Kolasinac, jika wujud liga futsal antara  pemain Muslim EPL, Arsenal akan menang.

Walaupun pemain Muslim Arsenal kelihatan kuat di atas kertas, pemain Muslim Stoke City tidak kurang hebatnya. Disokong oleh pemain pinjaman pasukan Chelsea, iaitu Kurt Zouma, dengan penyerang sayap Belanda, Ibrahim Afellay dan Xerdan Shaqiri dari Switzerland, serta bakat muda paling menyerlah Mesir, Ramadhan Sobhi serta penyerang sasa Mame Biram Diouf, Stoke City mungkin memberikan saingan kuat pada Arsenal.

Kemasukan Mohamad Salah dari Mesir ke Liverpool menambahkan bilangan pemain Muslim di Liverpool kepada 3 orang. Dibantu oleh penyerang hebat Sadio Mane yang berasal dari Senegal serta pemain tengah Jerman, Emre Can, pemain Muslim Liverpool tidak kurang hebatnya namun belum cukup untuk membuat satu pasukan futsal penuh.

Walaupun hanya mempunyai 2 orang saja pemain beragama Islam dalam kesebelasan utama mereka, kedua-dua pemain ini iaitu Paul Pogba yang berasal daripada Perancis dan Marouane Fellaini dari Belgium merupakan tulang belakang pasukan Manchester United yang digilai ramai ketika ini, apatah lagi selepas Man Utd nampak semakin berjaya keluar daripada zaman gelap mereka yang berlaku dalam beberapa musim lepas.

Chelsea FC mempunyai 3 orang pemain beragama Islam dalam pasukan mereka. Pemenang anugerah pemain terbaik tahun 2016, N'Golo Kante dan Tiemoue Bakoyoko dari Perancis serta Antonio Rudiger, pemain pertahanan Jerman yang kini menjadi antara nama pertama dalam senarai pemain paling penting.

Ada juga ura-ura diberitahu yang pemain paling bernilai Chelsea, Eden Hazard yang datang dari Belgium juga adalah seorang Muslim namun belum ada pengesahan tentang khabar ini sehingga sekarang. Hazard pernah terbabit dengan kontroversi apabila dia menyokong petisyen membantah Israel sebagai tuan rumah Euro bawah 21 pada tahun 2012.

Selain itu, beberapa pemain Muslim lain yang berjaya menjadi watak penting pasukan EPL adalah Riyad Mahrez penyerang sayap lincah Algeria, pemain tengah Jerman, Ilkay Gundogan dan Ivory Coast, Yaya Toure dari pasukan Manchester City serta Younes Kaboul yang kerap melakukan hijrah antara kelab-kelab EPL yang memerlukan khidmat beliau.

Setakat ini, seramai 53 pemain Muslim berdaftar dengan kelab bolasepak EPL dan kebanyakan pemain pula datang daripada negara-negara Eropah, seperti Jerman, Perancis, Belgium, Belanda dan Switzerland.

Melihat senarai pemain Muslim yang ada, jelaslah jika diadakan liga futsal Muslim, pasti pasukan Arsenal akan menjadi juara liga berkenaan dan jika itu adalah satu-satunya kejuaraan yang boleh dimenangi pasukan Arsenal, lebih baik pengurus Arsenal, Arsene Wenger anjurkan liga itu sebelum musim ini berakhir.


3 Teknik Serangan Kamikaze Tentera Jepun Semasa Perang Dunia ke 2

Perkataan "kamikaze" sememangnya sinonim dengan tentera Jepun. Kamikaze adalah satu bentuk serangan berani mati dengan mengorbankan diri. Serangan kamikaze ini banyak digunakan untuk melakukan serangan terhadap pasukan tentera pihak Perikatan terutamanya ketika penghujung Perang Dunia ke 2.

Teknik serangan ini dikatakan lebih efektif untuk melakukan serangan terhadap kapal perang dan kapal pembawa pesawat pihak musuh berbanding cara konvensional. Ketika Perang Dunia ke 2, kira-kira 3862 juruterbang dikatakan telah melakukan serang kamikaze dan dipercayai 19% daripada serangan yang dilancarkan berjaya menemui sasaran.

Pihak tentera Jepun sanggup membunuh diri melalui serangan kamikaze kerana sumpah taat setia mereka kepada Maharaja Jepun dan pemerintah tentera mereka. Kali ini, kami ingin berkongsi beberapa jenis teknik serangan kamikaze yang pernah dilancarkan oleh pihak tentera Jepun semasa Perang Dunia ke 2.

Unit utama bagi kebanyakan serangan kamikaze Jepun adalah melalui serangan udara. Untuk tujuan ini, pesawat pejuang yang diberi nama Yokosuka MXY-7 Ohka telah berjaya dicipta pada September 1944.

Ketika di medan perang, pesawat Ohka ini akan dibawa oleh pesawat Mitsubishi G4M sebelum ianya akan dilepaskan apabila menghampiri sasaran. Juruterbang pesawat Ohka kemudiannya akan mengawal pesawatnya sehampir yang mungkin dengan sasaran sambil melepaskan tembakan sebelum melanggar atau meletupkan diri di sasaran yang dituju.

Setiap pesawat pengebom berani mati ini akan dipasang dengan bom seberat 1200 kg bagi memastikan kesan letupan yang dahsyat pada sasarannya. Kelajuanya yang sangat laju menyebabkannya sukar dipintas oleh peluru anti-pesawat pihak musuh.

Pada 1944, Jepun hampir mengalami kekalahan dalam Perang Pasifik. Mereka mengalami kesukaran untuk menandingi kekuatan dan teknologi kapal perang dan pesawat pejuang tentera Amerika Syarikat.

Disebabkan sudah kehilangan ramai tentera terlatih dan kekurangan masa untuk melatih pasukan elit yang baru, maka mereka telah menubuhkan unit pasukan khas yang diberi nama shimbu-tai yang bertujuan untuk melancarkan serangan kamikaze ke atas perang Amerika Syarikat. Maka lahirlah Kaiten, sejenis torpedo yang dikawal oleh manusia untuk menyerang kapal perang pihak musuh.

Selain peluru torpedo Kaiten, pasukan unit tentera laut Jepun juga melancarkan serangan kamikaze pada kapal musuh menggunaka pengebom berani mati yang menggunakan pakaian khas yang dikenali sebagai Fukuryi.

Fukuryi adalah sejenis pakaian renang yang dipasang bom seberat 15 kg. Setiap pengebom yang memakai pakaian ini akan berjalan dan berenang selama maksimum 6 jam pada kedalaman 5 - 7 meter. Sebaik sahaja sampai ke sasaran, mereka akan meletupkan diri seterusnya menyebabkan kerosakan dan kemusnahan pada sasaran mereka. Dilaporkan beberapa kapal perang telah berjaya diserang melalui teknik ini.


5 Hotel Tertinggi di Dunia

Jika sebelum ini kami sudah berkongsi senarai 5 hotel terbesar di dunia (berdasarkan jumlah bilik), kali ini iluminasi.com berkongsi senarai 5 hotel tertinggi di dunia. Dalam artikel 5 hotel terbesar di dunia, 3 daripada 5 hotel yang disenaraikan terletak di Las Vegas dan perkara ini tidaklah mengejutkan memandangkan Las Vegas merupakan pusat hiburan terbesar dunia.

Dalam senarai 5 hotel tertinggi di dunia ini, negara Dubai mendominasi senarai ini dengan 4 daripada 5 hotel yang disenaraikan terletak di negara ini. Fakta ini juga tidak mengejutkan memandangkan Dubai merupakan sebuah negara yang kaya dengan sumber hasil minyak.

Baiyoke Sky Hotel adalah satu-satunya hotel dalam senarai ini yang tidak terletak di Dubai. Hotel ini terletak di Thailand dan juga merupakan bangunan tertinggi di Thailand. Pembinaannya siap pada tahun 1997 dan mempunyai sebanyak 87 tingkat.

Bangunan hotel ini mempunyai ketinggian 209 meter dan jika diambil kira bahagian antena, bangunan ini mempunyai ketinggian 328.4 meter. Di tingkat 77, terdapat sebuah balkoni dimana pengunjung boleh menikmati pemandangan bandar Bangkok.

Jumeirah Emirates Towers Hotel atau dikenali juga sebagai Emirates Tower Two adalah sebuah bangunan 56 tingkat yang terletak di Dubai. Bangunan hotel ini mempunyai ketinggan 309 meter dan secara rasminya siap pada tahun 2009.

Walaupun menduduki tangga ketiga hotel tertinggi di dunia, ianya hanya menawarkan 40 buah bilik penginapan untuk para tetamu manakala selebihnya adalah ruang pejabat. DI tingkat ke 54, terdapat sebuah jambatan yang menghubungkannya dengan bangunan berkembar yang terletak disebelahnya yang dikenali sebagai Emirates Office Tower.

Hotel Burj Al Arab berada dalam kedudukan ketiga hotel tertinggi di dunia. Ianya adalah sebuah hotel mewah yang terletak di sebuah pulau buatan manusia, kira-kira 280m daripada Pantai Jumeirah. Pulau ini dihubungkan dengan daratan melalui sebuah jambatan khas.

Rekabentuk bangunan hotel ini adalah seakan-akan sebuah kapal layar dan mempunyai sebuah helipad pada ketinggian 210m daripada paras laut. Walaupun mempunyai ketinggian 321 meter, hanya 28 tingkat sahaja boleh didiami. Hotel ini juga hanya mempunyai 202 buah bilik, satu jumlah yang kecil.

Rose Rayhaan atau juga dikenali Rose Tower merupakan hotel kedua tertinggi di dunia dengan ketinggian 333m. Pembinaan hotel ini bermula pada 2004 dan siap 2007 sebelum dibuka secara rasminya kepada orang ramai pada 2009. Ia sempat memegang takhta sebagai hotel tertinggi di dunia pada 2009 hingga 2012 sebelum diambil alih oleh hotel JW Marriott Marquis Dubai.

Hotel ini terdiri daripada 72 tingkat dan mempunyai kira-kira 462 buah bilik selain beberapa buah restoran dan kedai kopi yang beroperasi 24 jam. Menariknya, hotel ini adalah antara hotel yang terawal di Dubai yang bebas daripada hidangan minuman alkohol.

Ketika artikel ini ditulis, hotel JW Marriot Marquis Dubai memegang rekod sebagai hotel tertinggi di dunia. Hotel ini dimiliki oleh syarikat The Emirates Group dan mempunyai ketinggian 355m. Hotel ini pada asalnya ingin dibina satu bangunan sahaja tetapi kemudiannya ditambah satu lagi bangunan bersebelahannya, menjadikannya sebagai hotel dengan bangunan berkembar.

Secara keseluruhannya, hotel ini mempunyai 2 bangunan berkembar dengan 77 tingkat setiap satunya. Hotel ini memiliki 1608 buah bilik, dewan bankuet, dewan auditorium, 19 buah kedai makan, 18 buah kedai, spa dan juga kemudahan bertaraf 5 bintang.


Sejarah Penggunaan Anjing Sebagai Pengebom Berani Mati Perang Dunia Ke 2

Ketika zaman perang dunia ke 2, pelbagai teknik, senjata atau strategi yang digunakan setiap pasukan tentera untuk melawan pihak musuh. Mengikut catatan sejarah, anjing juga pernah digunakan oleh beberapa pasukan pihak tentera sebagai pengebom berani mati semasa perang dunia ke 2!

Ketika Perang Dunia ke 2, pasukan tentera Jerman terkenal dengan kekuatan pasukan kereta kebal dan jentera berat. Hal ini menyebabkan pasukan Soviet dan Rusia terpaksa mencari strategi bagi menghalang kemaraan kereta kebal pihak Jerman tanpa perlu mengorbankan ramai anggota pasukan mereka.

Idea penggunaan anjing dalam medan peperangan ini ini telah diluluskan oleh pihak pemerintah tentera Rusia pada 1924. Selain untuk tujuan pengeboman, anjing-anjing ini juga dilatih untuk menghantar bantuan perubatan, penghantaran makanan, perantara komunikasi dan mengesan bom periuk api.

Pada peringkat awal, tentera Soviet tidak mempunyai kepakaran bagi melatih anjing bagi kegunaan di medan peperangan. Maka, mereka mereka terpaksa mendapatkan bantuan pemburu dan pelatih anjing daripada unit pasukan anjing polis untuk melatih dan membentuk pasukan anjing pengebom berani mati ini.

Untuk tujuan ini juga, anjing daripada baka German Shepherd menjadi pilihan memandangkan bentuk fizikalnya yang besar dan mampu berlari laju. Anjing baka ini juga sememangnya terkenal sebagai anjing bagi tujuan berburu.

Bagi melatih anjing-anjing ini, 12 buah sekolah latihan telah dibuka di mana 3 daripada dikhaskan untuk melatih anjing pengebom berani mati. Para saintis juga telah terlibat bagi melatih anjing-anjing ini. Unit khas anjing pengebom berani mati ini secara rasminya ditubuhkan pada tahun 1935.

Pada peringkat awal, pasukan unit anjing ini sebenarnya hanya dilatih untuk membawa bom dan meninggalkannya di kawasan sasaran musuh. Bom tersebut kemudiannya akan meletup mengikut selasa masa yang telah ditetapkan pada bom tersebut atau melalui alat kawalan jauh.

Walau bagaimanapun, setelah 6 bulan strategi ini didapati kurang menjadi kerana kebanyakan anjing hanya dilatih untuk dihantar ke sesuatu sasaran sahaja. Mereka dapati sekiranya sasaran yang dituju itu berubah atau bergerak ke kawasan lain, anjing-anjing ini akan terkeliru dan akan berpatah balik kepada pihak mereka (Soviet).

Hal ini tentulah akan merugikan pihak Soviet selain mendedahkan mereka kepada risiko letupan bom itu sendiri. Maka, mereka mengubah strategi dengan menjadikan bom yang dipasang pada anjing tersebut meletup sebaik sahaja anjing itu menyentuh kereta kebal atau jentera pihak musuh.

Bagi tujuan pengeboman ini, setiap anjing akan dipasangkan bom seberat 10 - 12 kilogram. Sebelum dilepaskan kepada pihak musuh, pin keselamatan pada bom tersebut akan dicabut. Bom yang dipasang itu direka supaya sensitif kepada hentakan atau sentuhan dan sebaik sahaja anjing-anjing ini menyentuh mana-mana bahagian jentera atau kereta kebal pihak musuh, ianya akan meletup.

Penggunaan anjing bagi tujuan pengeboman ini sangat aktif antara tahun 1941 dan 1945. Ketika Perang Dunia ke 2 sahaja, kira-kira 40 000 ekor anjing dikatakan telah dilatih dan terlibat untuk pelbagai tujuan.

Walau bagaimanapun, keberkesanan penggunaan anjing sebagai pengebom berani mati dalam medan peperangan tidak dapat dipastikan. Terdapat sesetengah dakwaan bahawa unit khas anjing ini berjaya memusnahkan kira-kira 300 buah kereta kebal pihak Jerman.